text:
Bazinikela Ngokuvumayo—EMicronesia
UKATHERINE wakhulela eUnited States, ibe xa wayeneminyaka eyi-16 wabhaptizwa waba liNgqina likaYehova. Lo dade wayekuthanda ukushumayela, kodwa abantu awayeshumayela kubo kwingingqi yakhe babengenamdla kangako kwisigidimi soBukumkani. Uthi: “Ndandidla ngokufunda amava abantu abathandaza kuThixo bemcela ukuba athumele umntu oza kubanceda bamazi. Ndandikubawela ukufumana umntu onjalo, kodwa loo nto ayizange yenzeke.”
Emva kweminyaka eshumayela kuloo ntsimi, uKatherine waqalisa ukucinga ngokufudukela kwindawo enabantu abanomdla kwisigidimi soBukumkani. Kodwa wayezibuza ukuba akuzi kuba nzima na. Wayekhe wemka kwakanye kowabo—phofu ehambe iiveki ezimbini kuphela—ibe kuzo zonke ezo ntsuku wayefuna ukugoduka. Sekunjalo, wayekufuna shushu ukufumana uvuyo lokunceda abantu abafuna ukwazi uYehova. Emva kokucinga ngeendawo eziliqela anokufudukela kuzo, wabhalela isebe laseGuam waza wafumana inkcazelo awayeyidinga. NgoJulayi 2007, xa wayeneminyaka eyi-26, uKatherine wafudukela eSaipan, isiqithi esikuLwandlekazi iPasifiki, kumgama weekhilomitha eziyi-10 000 ukusuka kowabo. Kwaba njani ukufudukela apho?
UKUPHENDULWA KWEMITHANDAZO EMIBINI
Emva nje kokufika kwakhe kwibandla elitsha, uKatherine wadibana noDoris, ibhinqa elineminyaka engaphezu nje kweyi-40, elavumayo ukufundelwa iBhayibhile. Emva kokuba befunde izahluko ezithathu zencwadi ethi Okufundiswa YiBhayibhile, kwabakho into eyakhathaza uKatherine. Uthi: “UDoris wayesiza kakuhle, ibe ndandingafuni kusimosha eso sifundo. Ndandingazange khe ndiqhube sifundo seBhayibhile ngaphambili, ngoko ndandivakalelwa ukuba uDoris ufanele afundelwe ngudade onamava, mhlawumbi umntu olingana naye.” UKatherine wathandaza kuYehova emcela ukuba amncede afumane udade oza kufundela uDoris. Emva koko wagqiba kwelokuba achazele uDoris ngale nto acinga ukuyenza.
UKatherine uthi: “Ndathi ndingekathethi naye ngalo mba, uDoris wathi kukho ingxaki afuna ukuthetha nam ngayo. Emva kokumphulaphula, ndamchazela ngendlela uYehova awandinceda ngayo ndajamelana nengxaki efanayo. Wandibulela.” Emva koko uDoris wathi kuKatherine: “UYehova undinceda esebenzisa wena. Ngala mini wawuqala ukufika apha kwam, ndandichithe iiyure ndifunda iBhayibhile yam. Ndandilila, ndicela uThixo ukuba andithumelele umntu oza kundinceda ndiqonde iBhayibhile, kwasuka kwankqonkqoza wena. UYehova wawuphendula umthandazo wam!” UKatherine uba nyembezana xa ebalisa ngeso sihlandlo sichukumisayo. Uthi: “Amazwi kaDoris aphendula nowam umthandazo. UYehova wandibonisa ukuba ndandinokukwazi ukuqhubeka ndimfundela uDoris.”
UDoris wabhaptizwa ngo-2010, ibe ngoku naye uqhuba izifundo zeBhayibhile eziliqela. UKatherine uthi: “Ndiyixabisa ngokwenene into yokuba uzalisekile umnqweno wam wokunceda umntu onyanisekileyo abe ngumkhonzi kaYehova!” UKatherine unguvulindlela okhethekileyo eKosrae, isiqithi esikwiPasifiki.
IMIQOBO EMITHATHU—INDLELA YOKUYOYISA
Bangaphezu kwekhulu abazalwana noodade abasuka phesheya (abaneminyaka eyi-19 ukusa kweyi-79 ubudala) abaye bafudukela eMicronesia. Indlela abavakalelwa ngayo aba bazalwana noodade banenzondelelo ichazwa kakuhle nguErica, owafudukela eGuam ngo-2006, eneminyaka eyi-19. Uthi: “Kumnandi nyhani ukuba nguvulindlela kwindawo enabantu abanxanelwe inyaniso. Ndiyambulela uYehova kuba eye wandinceda ndaba nguvulindlela. Abukho ubomi obogqitha obu!” Sithethanje, uErica unguvulindlela okhethekileyo e-Ebeye kwiiMarshall Islands. Kakade ke, ukukhonza kwilizwe lasemzini kuneengxaki zako. Makhe sithethe ngezintathu kuzo size sibone indlela abaye bajamelana ngayo nazo abazalwana abafudukele eMicronesia.
Indlela Yokuphila. Emva kokufika ePalau ngo-2007, uSimon owayeneminyaka eyi-22 wakhawuleza wabona ukuba imali awayeza kuziphilisa ngayo yayincinci lee kuleyo wayeyifumana kwilizwe lakowabo eNgilani. “Kwafuneka ndifunde ukungathengi yonke into le endiyifunayo. Ngoku, ndiyakukhetha ukutya endikuthengayo, ibe ndikhangela amaxabiso aphantsi. Xa ndophukelwe yinto ethile, ndiye ndifune umntu oza kundinceda ndiyilungise.” Kuye kwamchaphazela njani ukuphila ubomi obulula? USimon uthi: “Kuye kwandinceda ndazazi izinto ezibalulekileyo ebomini ndaza ndafunda nokuphila ngezinto ezimbalwa. Kwizihlandlo ezininzi, ndiye ndayibona indlela uYehova andinyamekela ngayo. Kule minyaka isixhenxe ndilapha, andikhange khe ndilale ndingatyanga okanye ndingabi nandawo yakulala.” UYehova uyabanyamekela abo baphila ubomi obulula kuba befuna uBukumkani kuqala.—Mat. 6:32, 33.
Ukukhumbula Ekhaya. UErica uthi: “Siyavana nabantu basekhaya, ngoko ndandinexhala lokuba ukukhumbula ekhaya kwakuza kundiphazamisa entsimini.” Wenza ntoni ukuze azilungiselele? “Ngaphambi kokuba ndifuduke, ndafunda amanqaku eMboniselo awayethetha ngokukhumbula ekhaya. Oku kwandinceda ndalungisa intliziyo yam. Kwelinye inqaku, omnye udade waqinisekisa intombi yakhe ukuba uYehova uyikhathalele, esithi: ‘UYehova unokukunyamekela bhetele kunam.’ Loo mazwi andomeleza.” UHannah nomyeni wakhe uPatrick, bakhonza eMajuro kwiiMarshall Islands. Xa ekhumbula ekhaya, uHannah uye anikele ingqalelo kubazalwana noodade abasebandleni. Uthi: “Ndimbulela qho uYehova ngabazalwana abasehlabathini lonke, kuba nabo bayinxalenye yentsapho yam. Ukuba bebengandixhasi, bendingayi kukwazi ukukhonza kwindawo efuna abavakalisi abangakumbi.”
Ukwenza Abahlobo. USimon uthi: “Xa ufika kwilizwe elitsha, phantse yonke into iba ntsha. Ndikhe ndikukhumbule ukuqhula nabantu abaza kuyiqonda into endiyithethayo.” UErica uthi: “Ekuqaleni ndandiziva ndililolo, kodwa oko kwandinceda ndacinga ngesizathu sokufuduka kwam. Ndandingafudukanga ngenxa yeengenelo endiza kuzifumana, kunoko ndafudukela ukumsebenzela ngakumbi uYehova.” Wongez’ esithi: “Ethubeni, ndaba nabahlobo endibaxabisa kakhulu.” USimon wazimisela ukufunda isiPalau, nto leyo eyamnceda wakwazi ‘ukuphangalala’ kubazalwana noodade balapho. (2 Kor. 6:13) Loo mizamo yamenza wathandwa ngabazalwana basekuhlaleni. Xa abazalwana basemzini nabasekuhlaleni besebenzisana, bonke batsho banandiphe ubuhlobo obusondeleyo ebandleni. Ziziphi ezinye iingenelo ezifunyanwa ngabo baye bazinikela ukuze baye kukhonza apho kufuneka abavakalisi abangakumbi?
‘UKUVUNA INTABALALA’
Umpostile uPawulos wathi: “Lowo uhlwayela ngokuyintabalala uya kuvuna intabalala.” (2 Kor. 9:6) Lo mgaqo usebenza kakuhle kwabo baye bandisa ubulungiseleli babo. Ziziphi iziqhamo ‘abazivuna ngokuyintabalala’ eMicronesia?
EMicronesia, maninzi amathuba okuqalisa izifundo zeBhayibhile nokubona abantu abafunda baze bayiphile inyaniso eseLizwini likaThixo besenza inkqubela. UPatrick noHannah bashumayela naseAngaur, isiqithi esincinane esinabemi abayi-320. Emva kweenyanga ezimbini beshumayela apho, badibana nomnye usisi okhulisa abantwana ngaphandle kweqabane. Wavuma ngoko nangoko ukufundelwa iBhayibhile, wayithanda inyaniso, waza watshintsha indlela awayephila ngayo. UHannah uthi: “Sasisithi xa sihamba kwakhe ngeebhayisekile zethu, sijongane size sithi: ‘Enkosi Yehova!’” Wongeza esithi: “Ndiyazi ukuba uYehova ebenokusebenzisa omnye umntu ukuze atsale esi sifundo, kodwa ukukhonza kwethu kwindawo efuna abavakalisi kuye kwasinceda sakwazi ukufumana le mvu saza sayinceda yamazi uYehova. La mava ngawona aye amnandi ebomini bethu!” Njengokuba uErica esitsho, “xa unceda umntu azi uYehova, ufumana uvuyo olungenakufaniswa nanto!”
NGABA UNOKUBA NENXAXHEBA?
Kumazwe amaninzi, kufuneka abavakalisi boBukumkani abangakumbi. Ngaba nawe unokufudukela kwindawo efuna uncedo? Thandaza kuYehova umcele ukuba akhulise umnqweno wakho wokwandisa ubulungiseleli. Ncokola nabadala bebandla, umveleleli wesiphaluka, okanye abanye abaye banelungelo lokukhonza kwilizwe elifuna uncedo. Xa sele uqalisile ukuceba kakuhle, bhalela isebe laloo ndawo ungathanda ukuya kunceda kuyo ucele inkcazelo engakumbi. * Mhlawumbi nawe unokuba phakathi kwamawaka abazalwana noodade—abadala nabaselula, abangatshatanga nabatshatileyo—abazinikela ngokuvumayo baze ‘bavune intabalala.’
^ isiqe. 17 Funda inqaku elithi “Ngaba ‘Ungawelela EMakedoni’?” kuBulungiseleli Bethu BoBukumkani buka-Agasti 2011.
Funda Okungakumbi
Yintoni Inkonzo Yobuvangeli?
Yintoni ebandakanyekileyo ekubeni ngumvangeli? Luluphi uqeqesho abalufumanayo?


c: text/html

text:
INQAKU ELINGUMXHOLO | UKHO NA UMNTU ONOKULAZI IKAMVA?
Bayanyanisa, Baphinde Babhideke
Ungathanda na ukwazi ikamva lakho? Ngokuqhelekileyo abantu banomdla wokwazi ikamva labo. Abaninzi bakuchaza kwangaphambili oko kuza kwenzeka. Makhe sijonge oku kulandelayo:
OOSOSAYENSI basebenzisa oomatshini abantsonkothileyo nemali eninzi ukuze bakwazi ukujonga iziganeko zexesha elizayo, njengomonakalo oza kubangelwa lungcoliseko lomoya emhlabeni kunye nokuchaza imozulu.
ABAHLALUTYI bachaza kwangaphambili oko kuza kwenzeka kushishino nakwiipolitiki. UWarren Buffett, esinye sezigwili zeli hlabathi, uye waphiwa igama lokuba uyimboni ngenxa yokunyanisa kuqikelelo lotyalo-mali lwakhe lwezoshishino. Omnye umhlalutyi, uNate Silver, udume ngokuchaza kwangaphambili iziphumo zopolitiko zaseUnited States nezabadlali baseHollywood abaza kujizekwa ngeembasa.
IZINTO ZAKUDALA ziye zachazwa njengeziprofeto. Kukho abantu abakholelwa ukuba ezinye izinto ezenzekayo namhlanje zazichazwe kwangaphambili kwimibhalo kaMichel de Notredame (Nostradamus) yeminyaka yee-1500. Abanye babekholelwa ukuba ikhalenda yamaMaya eye yaphelelwa ngoDisemba 21, 2012, yayichaza intlekele ezayo.
IINKOKELI ZONQULO ziye ziqikelele iintlekele eziza kwenzeka ukuze zilumkise abantu nokuze zibe nabalandeli abangakumbi. Umprofeti uHarold Camping nabalandeli bakhe baye babhengeza ukuba umhlaba uza kutshatyalaliswa ngonyaka ka-2011. Njengoko nawe ubona, umhlaba uselapha.
OOSIYAZI bathi banobuchule bokukwazi ukubona ikamva. UEdgar Cayce noJeane Dixon bazichaza ngokuchanileyo iziganeko ezininzi zeminyaka yee-1900. Kodwa bobabini baye babhideka izihlandlo ezininzi. Ngokomzekelo, uDixon wathi kwakuza kubakho iMfazwe Yehlabathi III ngo-1958, ibe yena uCayce wathi iNew York yayiza kuzika elwandle ngeminyaka yee-1970.
Ngaba ikhona ke eyona ndlela onokulazi ngayo ikamva lakho? Ngumbuzo obalulekileyo lowo. Ukuba ubunokuzibona kwangaphambili iziganeko ezizayo, ubomi bakho ngebungenje.

robotstxt: allowed

filter: keep


text:
UYesu Wasimisela Umzekelo Wokuthobeka
“Ndinibekela umzekelo, ukuze, kanye njengoko ndenjenjalo kuni, nenjenjalo nani.”—YOH. 13:15.
1, 2. Ebudeni bobusuku bokugqibela bukaYesu esemhlabeni, sisiphi isifundo esibalulekileyo awasifundisa abapostile bakhe?
KUNGOBUSUKU bokugqibela bukaYesu esemhlabeni, yaye ubuchitha nabapostile bakhe kwigumbi eliphezulu lendlu eseYerusalem. Ebudeni besidlo sangokuhlwa, uYesu uyaphakama aze akhulule isambatho sakhe sangaphezulu. Ubhinqa itawuli. Ugalela amanzi ekomini aze aqalise ukuhlamba iinyawo zabapostile, emva koko uzomisa ngetawuli. Wandula ke anxibe isambatho sakhe sangaphezulu. Kwakutheni ukuze uYesu enze lo msebenzi uphantsi?—Yoh. 13:3-5.
2 UYesu wathi: “Niyakwazi na endikwenzileyo kuni? . . . Ukuba mna, nangona ndiyiNkosi noMfundisi, ndihlambe iinyawo zenu, nani nifanele ukuhlambana iinyawo. Kuba ndinibekela umzekelo, ukuze, kanye njengoko ndenjenjalo kuni, nenjenjalo nani.” (Yoh. 13:12-15) Ngesi senzo sokuthobeka, uYesu wabafundisa abapostile bakhe isifundo esasingayi kulibaleka nesasiza kubakhuthaza ukuba bathobeke kwiintsuku ezaziza kulandela.
3. (a) Kwizihlandlo ezibini, uYesu wakubethelela njani ukubaluleka kokuthobeka? (b) Yintoni esiza kuyihlolisisa kweli nqaku?
3 Xa uYesu wahlamba iinyawo zabapostile bakhe, wayengaqali ukubonisa indlela ekubaluleke ngayo ukuthobeka. Ngaphambilana xa abanye babapostile baba nomoya wokhuphiswano, uYesu wathabatha umntwana oselula wammisa ecaleni kwakhe, waza wathi kubo: “Nabani na owamkela lo mntwana uselula egameni lam wamkela nam, yaye nabani na owamkela mna wamkela nalowo wandithumayo. Kuba lowo uziphatha njengomncinane phakathi kwenu nonke nguye omkhulu.” (Luka 9:46-48) Esazi ukuba abaFarisi bayazithanda izikhundla eziphezulu, uYesu wathi kamva kubulungiseleli bakhe: “Wonk’ ubani oziphakamisayo uya kuthotywa nalowo uzithobayo uya kuphakanyiswa.” (Luka 14:11) Kucacile ukuba, uYesu ufuna abalandeli bakhe bathobeke engqondweni bangazingci okanye babe nekratshi. Ukuze sikwazi ukumxelisa, makhe sihlolisise ngenyameko lo mzekelo wakhe wokuthobeka. Siza kubona nendlela olu phawu olumnceda ngayo lowo ulubonakalisayo nabo alubonakalisa kubo.
“ANDIJIKELANGA KWICALA ELAHLUKILEYO”
4. UNyana kaThixo okuphela kozelweyo wakubonisa njani ukuthobeka ngaphambi kokuba eze emhlabeni?
4 UNyana kaThixo okuphela kozelweyo wabonisa ukuthobeka kwanaphambi kokuba eze emhlabeni. Ngaphambi kokuba eze emhlabeni, uYesu waphila iminyaka emininzi kunye noYise osemazulwini. Incwadi yeBhayibhile kaIsaya ichaza ulwalamano olusondeleyo lukaNyana noYise, isithi: “INkosi enguMongami uYehova indinike ulwimi lwabafundileyo, ukuze ndiyazi indlela yokuphendula odiniweyo ngelizwi. Iyandivusa iintsasa ngeentsasa; iyayivusa indlebe yam ukuze ive njengabafundileyo. INkosi enguMongami uYehova iyivulile indlebe yam, yaye mna andibanga nemvukelo. Andijikelanga kwicala elahlukileyo.” (Isa. 50:4, 5) UNyana kaThixo wabonisa umoya wokuthobeka waza waphulaphula oko wayekufundiswa nguYehova. Wayekulangazelela yaye ekulungele ukufunda kuThixo oyinyaniso. Umele ukuba wafunda ngokwenene kumzekelo kaYehova wokubonakalisa ukuthobeka ngokuba nenceba kubantu abanesono!
5. NjengoMikayeli umphathi weengelosi, uYesu wawumisela njani umzekelo wokuthobeka nokuthozama kwindlela awaqhubana ngayo noMtyholi?
5 Ayizizo zonke iingelosi ezazithobekile njengoNyana kaThixo okuphela kozelweyo. Kunokuba ifune ukufunda kuYehova, ingelosi eyaba nguSathana uMtyholi yavumela ukulawulwa ziimpawu ezichaseneyo nokuthobeka—ukuzingca nekratshi—yaza yavukela uYehova. Kwelinye icala, uYesu akazange anganeliseki sisikhundla sakhe emazulwini okanye afune ukulisebenzisa kakubi igunya analo. NjengoMikayeli umphathi weengelosi, xa uYesu ‘wayeneyantlukwano noMtyholi ngomzimba kaMoses,’ akazange agqithe ngaphaya kwegunya awayenalo. Kunoko, lo Nyana kaThixo wabonisa ukuthobeka nokuthozama. Wakuvuyela ukuvumela uYehova, uMgwebi Omkhulu wendalo iphela, ukuba ayisingathe imicimbi ngexesha nangendlela yakhe.—Funda uYude 9.
6. UYesu wakubonisa njani ukuthobeka ngokwamkela isabelo sokukhonza njengoMesiya?
6 Izinto uYesu awazifundayo ngaphambi kokuba eze emhlabeni, ngokungathandabuzekiyo ziquka iziprofeto ezazixela kwangaphambili ukuza kwakhe emhlabeni njengoMesiya. Ngoko, kusenokuba wazazi kwangaphambi iziganeko ezingathandekiyo ezazimlindele. Sekunjalo, uYesu wasamkela isabelo sakhe sokuphila emhlabeni aze afe njengoMesiya othenjisiweyo. Ngoba? Ebalaselisa ukuthobeka koNyana kaThixo okuphela kozelweyo, umpostile uPawulos wabhala wathi: “Nangona wayekubume bukaThixo, [akazange acinge] ngokurhwaphiliza, ukuze azenze alingane noThixo. Hayi khona, kodwa waziqongqotha waza wathabatha ubume bekhoboka, wafana nabantu.”—Fil. 2:6, 7.
XA WAYESEMHLABENI, “WAZITHOBA”
7, 8. Ziziphi iindlela uYesu awabonisa ngazo ukuthobeka ebudeni bokukhula kwakhe nakubulungiseleli bakhe emhlabeni?
7 UPawulos wabhala wathi: “Xa [uYesu] wayekwimo yomntu, wazithoba kwada kwasa ekufeni, ewe, ukufa kwisibonda sentuthumbo.” (Fil. 2:8) Ukususela ebuntwaneni, uYesu wasimisela umzekelo wokuthobeka. Nangona wayekhuliswa ngabazali abangafezekanga—uYosefu noMariya—uYesu ngokuthobeka “waqhubeka ezithobile kubo.” (Luka 2:51) Lo ngumzekelo omhle ngokwenene kwabaselula, uThixo uya kubasikelela ngokuthobela abazali babo.
8 Ebudaleni bakhe, uYesu wabonisa ukuthobeka ngokubeka kuqala ukuthanda kukaYehova kungekhona okwakhe. (Yoh. 4:34) Ebudeni bobulungiseleli bakhe, uYesu Kristu wasebenzisa igama likaThixo ukunceda abantu abanyanisekileyo ukuba bafumane ulwazi oluchanileyo ngeempawu zikaYehova kwakunye nenjongo yakhe ngoluntu. Kwakhona uYesu waphila ngokuvisisana noko wayekufundisa ngoYehova. Ngokomzekelo, xa wayefundisa indlela yokuthandaza, into yokuqala uYesu awayikhankanyayo yile: “Bawo wethu osemazulwini, malingcwaliswe igama lakho.” (Mat. 6:9) Ngoko uYesu wabayalela abalandeli bakhe ukuba eyona nto ibalulekileyo kukungcwaliswa kwegama likaYehova. Naye wayephila ngaloo ndlela. Ngasekupheleni kobulungiseleli bakhe basemhlabeni, uYesu ethandaza kuYehova wathi: “Ndilazisile igama lakho [kubapostile] yaye ndiza kulazisa.” (Yoh. 17:26) Ngaphezu koko, kubo bonke ubulungiseleli bakhe wachaza ukuba ebengenakwenza nantoni na ngaphandle koncedo lukaYehova.—Yoh. 5:19.
9. UZekariya waprofeta wathini ngokuphathelele uMesiya, yaye uYesu wakuzalisekisa njani oko?
9 Ngokuphathelele uMesiya, uZekariya eprofeta wabhala wathi: “Vuya kakhulu, wena ntombi yaseZiyon. Duma ngoloyiso, wena ntombi yaseYerusalem. Khangela! Ukumkani wakho uza kuwe. Ulilungisa, ewe, usindisiwe; uthobekile, yaye ukhwele e-esileni, sona kanye isilwanyana esikhule ngokupheleleyo esizalwa yimazi ye-esile.” (Zek. 9:9) Oku kwazaliseka xa uYesu wayengena eYerusalem ngaphambi kwePasika ngonyaka wama-33 C.E. Isihlwele sandlala izambatho zaso zangaphezulu endleleni. Eneneni, wathi akungena kwakho ingxokozelo esixekweni. Kwanaxa isihlwele sasimzukisa njengoKumkani, uYesu wathobeka.—Mat. 21:4-11.
10. Ukuthobeka kukaYesu de afe kwangqina ntoni?
10 Ngoxa wayesemhlabeni, uYesu Kristu wabonisa ukuthobeka de wafa kwisibonda sentuthumbo. Ngaloo ndlela wakungqina ngaphandle kwamathandabuzo ukuba abantu banako ukunyaniseka kuYehova enoba bavavanywa ngokuqatha kangakanani na. Kwakhona uYesu wangqina nokuba uSathana wayengachananga xa wayesithi abantu bakhonza uYehova ngenxa yokuzingca. (Yobhi 1:9-11; 2:4) Ingxelo kaKristu yokuba nengqibelelo ikwabonisa ukuba uYehova unelungelo lokulawula umhlaba wonke. UYehova wavuya ngokwenene xa wabona ukunyaniseka okungagungqiyo koNyana wakhe othobekileyo.—Funda iMizekeliso 27:11.
11. Idini lentlawulelo likaYesu Kristu liye labavulela liphi ithuba abo banokholo kuye?
11 Ngokufa kwakhe kwisibonda sentuthumbo, uYesu wayihlawulela intlawulelo yokukhulula uluntu. (Mat. 20:28) Oku kwavulela ithuba lokuba abantu abanesono baphile ubomi obungunaphakade baze benze okulungileyo. UPawulos wabhala wathi: “Kwanangesenzo esinye sothethelelo umphumo kubantu bazo zonke iintlobo ukukuvakaliswa kwabo bengamalungisa afanelwe bubomi.” (Roma 5:18) Ukufa kukaYesu kwavulela ithuba amaKristu athanjiswe ngomoya ukuba afumane ubomi bokungafi emazulwini zize ‘ezinye izimvu’ zifumane ubomi obungunaphakade apha emhlabeni.—Yoh. 10:16; Roma 8:16, 17.
“NDITHOBEKILE NGENTLIZIYO”
12. Xa wayesebenzisana nabantu abangafezekanga, uYesu wabubonisa njani ubulali nokuthobeka?
12 UYesu wamema bonke abo ‘babulalekayo nabasindwayo ngumthwalo’ ukuba beze kuye. Wathi: “Thabathani idyokhwe yam nize nifunde kum, kuba ndinomoya wobulali, ndithobekile ngentliziyo, kwaye niya kuyifumanela ukuhlaziyeka imiphefumlo yenu.” (Mat. 11:28, 29) Ukuthobeka nobulali kwanceda uYesu waba nobubele yaye akazange abe namkhethe xa wayesebenzisana nabantu abangafezekanga. Wayenolwazelelelo kubafundi bakhe. UYesu wayebancoma aze abakhuthaze. Akazange abenze bazive bengafaneleki. Ibe uYesu wayengekho ngqwabalala. Kunoko, wabaqinisekisa abalandeli bakhe ukuba ngokusondela kuye baze benze ngokweemfundiso zakhe, babeya kuhlaziyeka, kuba idyokhwe yakhe yeyobubele nomthwalo wakhe ukhaphukhaphu. Yiloo nto amadoda nabafazi, abantwana nabantu abakhulileyo babekuthanda ukuba kunye naye.—Mat. 11:30.
13. UYesu wayibonisa njani imfesane kumahlwempu?
13 UYesu waba nemfesane kubantu abaqhelekileyo bakwaSirayeli, kuba babengamahlwempu, yaye wabanceda kwiintswelo zabo. Kufutshane naseYeriko, wadibana namadoda amabini aziimfama angqibayo, enye yawo egama linguBhartimeyu. Aqhubeka ecela uYesu ukuba awancede, kodwa isihlwele sawaxelela kabukhali ukuba athi cwaka. Ngekwaba lula ukungawahoyi la madoda aziimfama. Kodwa, uYesu wathi mawaziswe kuye, yaye enosizi, wawachukumisa amehlo awo aza abona. Ngokwenene, uYesu waxelisa uYise, uYehova, ngokubonisa ukuthobeka nenceba kuboni abajongelwa phantsi.—Mat. 20:29-34; Marko 10:46-52.
“NABANI NA OZITHOBAYO UYA KUPHAKANYISWA”
14. Ukuthobeka kukaYesu kuye kwaba naziphi iingenelo?
14 Isimo sengqondo sikaYesu Kristu sokuthobeka saphumela ekubeni kubekho uvuyo neentsikelelo ezininzi. UYehova wavuya xa wabona uNyana wakhe oyintanda ezithoba kwintando yakhe. Abapostile nabafundi bakhe babehlaziyeka ngumoya wobulali nentliziyo ethobekileyo yakhe. Umzekelo wakhe, iimfundiso zakhe nokubancoma kwakhe kwabenza bakhula ngokomoya. UYesu wanceda abantu abaninzi ngokubanika oko bakusweleyo, ngeemfundiso zakhe nangokubakhuthaza. Eneneni, ngenxa yedini lentlawulelo likaYesu, bonke abantu abanokholo baya kufumana iintsikelelo zikanaphakade.
15. UYesu uye wangenelwa njani ngokuthobeka kwakhe?
15 Kuthekani ngoYesu? Ngaba ukuthobeka kwakhe kwamnceda? Ewe, kuba wathi kubafundi bakhe: “Nabani na ozithobayo uya kuphakanyiswa.” (Mat. 23:12) Loo mazwi angqineka eyinyaniso. UPawulos uyasicacisela: “UThixo wamphakamisela kwisigxina esongamileyo waza ngobubele wamnika igama elingaphezu kwawo onke amanye amagama, ukuze egameni likaYesu agobe onke amadolo abo basezulwini nawabo basemhlabeni nawabo baphantsi komhlaba, zize zonke iilwimi zivume ekuhleni ukuba uYesu Kristu uyiNkosi nto leyo eluzuko kuThixo uYise.” Ngenxa yokuthobeka nokuthembeka kukaYesu esemhlabeni, uYehova uThixo wamphakamisa uNyana wakhe, ngokumnika igunya phezu kwezidalwa ezisemazulwini nasemhlabeni.—Fil. 2:9-11.
UYESU UYA ‘KUPHALISA ENDLELENI YENYANISO NENTOBEKO’
16. Yintoni ebonisa ukuba uNyana kaThixo uza kuqhubeka ebonisa ukuthobeka kwixesha elizayo?
16 UNyana kaThixo useza kuqhubeka ebonakalisa ukuthobeka nakwixesha elizayo. Echaza kwangaphambili oko uYesu aza kukwenza kwiintshaba zakhe njengoKumkani osemazulwini, umdumisi wathi: “Ngobungangamsha bakho singa empumelelweni; phalisa endleleni yenyaniso nentobeko nobulungisa.” (INdu. 45:4) EArmagedon, ngokuthobeka uYesu Kristu uya kulwela inyaniso nobulungisa. Ngoko kuya kwenzeka ntoni ekupheleni koLawulo lwakhe Lweminyaka Eliwaka xa uKumkani uMesiya “etshitshise wonke urhulumente nalo lonke igunya namandla”? Ngaba uza kubonisa ukuthobeka? Ewe, kuba ‘uya kubunikela ubukumkani kuThixo wakhe noYise.’—Funda eyoku-1 kwabaseKorinte 15:24-28.
17, 18. (a) Kutheni kubalulekile ukuba abakhonzi bakaYehova balandele umzekelo kaYesu wokuthobeka? (b) Yintoni eza kuxutyushwa kwinqaku elilandelayo?
17 Kuthekani ngathi? Ngaba siza kuxelisa umzekelo kaYesu wokuthobeka? Siya kuvakalelwa njani xa uKumkani uYesu Kristu esiza kuphumeza umgwebo eArmagedon? Indlela aphala ngayo ibonisa ukuba uya kusindisa abathobekileyo namalungisa kuphela. Ngoko ukuhlakulela ukuthobeka kubalulekile ukuze sisinde. Ngaphezu koko, kanye njengokuba ukuthobeka kwaba yingenelo kuYesu nakwabanye, nathi ukuba siyakubonisa kuya kuba njalo.
18 Yintoni enokusinceda sixelise umzekelo kaYesu wokuthobeka? Sinokukubonisa njani ukuthobeka phezu kwabo nje ubunzima esijamelana nabo? Le mibuzo iza kuxutyushwa kwinqaku elilandelayo.


text:
Zuza Ngokupheleleyo Kufundo LweBhayibhile
“Ngokwenene ndiyayoliswa ngumthetho kaThixo.”—ROMA 7:22.
1-3. Ziziphi iingenelo esizifumana ngokufunda iBhayibhile nokwenza oko ikutshoyo?
“NTSASA nganye ndiye ndimbulele uYehova ngokundinceda ndiyiqonde iBhayibhile.” Udade osekhulile owathetha la mazwi sele eyifunde yonke iBhayibhile izihlandlo ezingaphezu kwama-40, ibe akakayeki nangoku. Omnye udade oselula wabhala wathi ukufunda kwakhe iBhayibhile kumncede waqonda ukuba uYehova ungumntu wokwenene. Ngenxa yoko, uye wasondela ngakumbi kuYise wasezulwini. Uthi: “Zange khe ndonwaba kangaka ebomini bam!”
2 Umpostile uPetros wakhuthaza bonke abantu ukuba ‘balangazelele ubisi olungangxengwanga lwelizwi.’ (1 Pet. 2:2) Xa sifunda iBhayibhile size senze oko ikutshoyo, siba nesazela esicocekileyo nenjongo ebomini. Isinceda sibe nobuhlobo obomeleleyo nabanye abamthandayo nabamkhonzayo uThixo. Ezi zizizathu ezivakalayo ‘zokuyoliswa ngumthetho kaThixo.’ (Roma 7:22) Akupheleli apho, zikhona nezinye iingenelo.
3 Okukhona sifunda ngoYehova noNyana wakhe, kokukhona sibathanda ngakumbi kuquka nabanye abantu. Ukuba nolwazi oluchanileyo lweZibhalo kusinceda sibone indlela aza kuthi uThixo kungekudala asindise ngayo abantu abathobelayo kule nkqubo ifayo. Sinesigidimi esikhuthazayo seendaba ezilungileyo esimele sisishumayele ebantwini. UYehova uya kusisikelela njengoko sixelela abanye ngezinto esizifundileyo eBhayibhileni.
FUNDA UZE UCAMNGCE
4. Kuthetha ukuthini ukufunda iBhayibhile “ngesandi esiphantsi”?
4 UYehova akafuni senze uphela-sonwabe xa sifunda iLizwi lakhe. Wathi kuYoshuwa: “Le ncwadi yomthetho ayifanele isuke emlonyeni wakho, yaye umele uyifunde ngesandi esiphantsi imini nobusuku.” (Yosh. 1:8; INdu. 1:2) Ngaba oku kuthetha ukuba simele sicothe okanye sisebeze xa sifunda iBhayibhile? Akuthethwa loo nto. Eyona nto ithethwayo kukuba simele siyifunde ngenjongo nangesantya esiza kusivumela sicamngce. Ukufunda iBhayibhile “ngesandi esiphantsi,” kusinceda sinikele ingqalelo kwiivesi ezibalulekileyo nezilukhuthazo. Xa ufika kwezo vesi, okanye iingxelo yithi chu, mhlawumbi uphimisele amagama ngolwimi nemilebe. Into oyifundayo iya kufikelela entliziyweni. Kutheni kubalulekile nje? Kaloku ukuva isiluleko sikaThixo kukwenza ufune ukumthobela uphile ngaso.
5-7. Zekelisa indlela ukufunda iLizwi likaThixo ngesandi esiphantsi okunokukunceda ngayo (a) uhlale uziphatha ngokucocekileyo; (b) ube nomonde nobubele kwabanye; (c) uthembele kuYehova nakumaxesha anzima.
5 Ukufunda ngesandi esiphantsi kuluncedo ingakumbi xa ufunda iincwadi zeBhayibhile ongaqhelananga nazo. Umzekelo, khawucinge nje ngezi meko zintathu. Eyokuqala, cinga ngomzalwana oselula ofundisisayo aze afike kwisiprofeto sikaHoseya. Kwisahluko 4, emva kokufunda ngesandi esiphantsi ivesi 11 ukusa kweye-13, uyanqumama. (Funda uHoseya 4:11-13.) Kutheni enqumama nje? Kaloku, ezi vesi zimenza acinge kuba mva nje esikolweni kukhe kwanzima, elingelwa ekuziphatheni okubi. Njengoko ecinga ngazo kuthi qatha: ‘UYehova uyazibona izinto ezimbi ezenziwa ngabantu emfihlekweni. Andifuni kumkhathaza.’ Emva koko wenza isigqibo sokuhlala ecocekile emehlweni kaThixo.
6 Kwimeko yesibini, udade ufunda isiprofeto sikaYoweli aze afike kwisahluko 2, ivesi 13. (Funda uYoweli 2:13.) Njengoko efunda le vesi ngesandi esiphantsi, ucinga indlela amele amxelise ngayo uYehova, ‘onobabalo nenceba, ozeka kade umsindo nonobubele bothando obuninzi.’ Ugqiba ekubeni awayeke amazwi ahlabayo nawokugqajukelwa ngumsindo adla ngokuwaphosa kumyeni wakhe nakwabanye maxa wambi.
7 Eyesithathu, yindoda engumKristu ephelelwe ngumsebenzi, ngoku ixhalabele ukunyamekela umfazi nabantwana bayo. KuNahum 1:7, ifunda ngesandi esiphantsi ukuba uYehova “uyabazi abo bafuna kuye indawo yokusabela” ibe ubakhusela ‘njengegwiba ngemini yokubandezeleka.’ Ithuthuzelwa gqitha ngala mazwi. Iyayiqonda indlela asinyamekele ngothando ngayo uYehova ize iyeke ukuxhalaba ngokugqithiseleyo. Emva koko, ifunda ivesi 15 ngesandi esiphantsi. (Funda uNahum 1:15.) Umzalwana wethu uyabona ukuba ngokushumayela iindaba ezilungileyo nakumaxesha anzima, ubonisa ukuba uYehova umgqala njengegwiba lakhe ngokwenene. Ngoxa ekhangela umsebenzi, ngoku uzimisele nokuxhasa umsebenzi wokushumayela phakathi evekini.
8. Khawuthi gqaba nje ngobuncwane obuzuze xa ubufunda iBhayibhile.
8 Le mizekelo sigqiba kuyichaza ifumaneka kwiincwadi zeBhayibhile ekuthiwa kunzima ukuziqonda ngabanye. Njengoko uhlola ngomdla wokufunda kwincwadi kaHoseya, ekaYoweli nekaNahum, uya kuba nomdla wokufunda nezinye iivesi zazo ngesandi esiphantsi. Cinga nje ngentabalala yobulumko nokhuthazo oya kulufumana kwezi ncwadi zabaprofeti! Kuthekani ngezinye iincwadi zeBhayibhile? ILizwi likaThixo lifana nomgodi ovelisa intabalala yedayimani. Zibhokoxe wembe kulo mgodi! Ewe, yifunde yonke iBhayibhile ukuze uzuze ubuncwane bokhokelo nokhuthazo oluvela kuThixo.
ZABALAZELA UKUYIQONDA
9. Yintoni esinokuyenza ukuze siyiqonde ngakumbi iBhayibhile?
9 Ngoxa kubalulekile ukufunda inxalenye ethile yeBhayibhile mihla le, umele uzabalazele ukuyiqonda nokufumana intsingiselo yoko ukufundayo. Ngoko, phanda kwiimpapasho zentlangano kaYehova ukuze ufumane imvelaphi yabantu, yeendawo neyezo ziganeko ufunda ngazo. Ukuba akuqiniseki ngendlela imfundiso ethile yeBhayibhile ekuchaphazela ngayo wena, unokucela uncedo kumdala webandla okanye omnye umKristu oqolileyo. Ukuze sibone indlela ekubaluleke ngayo ukuziqonda izinto esizifundayo, makhe sihlolisise umzekelo womnye umKristu wenkulungwane yokuqala owazabalazela ukwenza kanye loo nto. Lowo yayinguApolo.
10, 11. (a) UApolo wancedwa njani waphucula ekushumayeleni iindaba ezilungileyo? (b) Sifunda ntoni kule ngxelo ka-Apolo? (Funda ibhokisi ethi “Ngaba Ufundisa Izinto Ezisexesheni?”)
10 UApolo wayengumYuda ongumKristu “ezazi kakuhle iZibhalo” yaye “evutha ngumoya.” Incwadi yeZenzo ithi ngaye: “Wayehamba ethetha kwaye efundisa ngokuchanileyo izinto ezingoYesu, kodwa eqhelene nobhaptizo lukaYohane kuphela.” UApolo wayengazi ukuba uYesu wayesele ebafundise into entsha ngobhaptizo abafundi bakhe. Emva kokumva efundisa e-Efese, isibini esingamaKristu uPrisila noAkwila samcacisela “ngokuchane ngakumbi indlela kaThixo.” (IZe. 18:24-26) Kwamnceda njani oko uApolo?
11 Emva kokushumayela e-Efese, uApolo waya eAkhaya. “Akufika apho, wabanceda kakhulu abo babekholiwe ngenxa yobubele obungasifanelanga bukaThixo; kuba ngokucokiseke kakhulu wawangqina esidlangalaleni amaYuda ukuba aphosisile, ngoxa wayebonakalisa ngeZibhalo ukuba uYesu unguKristu.” (IZe. 18:27, 28) Ngoku, uApolo wayesele eyiqonda kakuhle intsingiselo yobhaptizo lwamaKristu. Watsho wakwazi ‘ukubanceda kakhulu’ abasebatsha benze inkqubela kunqulo lwenyaniso. Sifunda ntoni kule ngxelo? NjengoApolo, simele sizabalazele ukukuqonda oko sikufunda eBhayibhileni. Kodwa, simele sithobeke size silwamkele icebiso lendlela yokushumayela esilifumana kumKristu onamava. Oko kuya kusinceda siphucule kwinkonzo yethu engcwele.
NCEDA ABANYE NGEZINTO OZIFUNDAYO
12, 13. Zekelisa indlela ubuchule bokusebenzisa iZibhalo okunokunceda ngayo isifundo seBhayibhile senze isigqibo sokukhonza uYehova.
12 NjengoPrisila, uAkwila, noApolo, nathi sinokuba yintsikelelo kwabanye. Uziva njani xa uye wakhuthaza umntu onomdla wakwazi ukoyisa umqobo ekukhonzeni uThixo? Njengomdala, uziva njani xa umvakalisi ebulela ngesiluleko seBhayibhile omncede ngaso watsho wajamelana nobunzima? Asithandabuzi ukuba, ukusebenzisa iLizwi likaThixo ukuze sincede abanye baphucule ubomi babo, ngowona mthombo wolwaneliseko novuyo. * Phawula indlela onokukwenza ngayo oku.
13 Kumba wonqulo oluyinyaniso nolobuxoki, amaSirayeli amaninzi ngomhla kaEliya ayekhwel’ ecingweni. Isiluleko esakhutshwa nguEliya kumaSirayeli sinokunceda isifundo seBhayibhile esingade senze isigqibo sokukhonza uYehova. (Funda eyoku-1 yooKumkani 18:21.) Ngokomzekelo: Ukuba umntu onomdla woyika ukugxekwa ngabahlobo okanye intsapho yakhe, unokumkhuthaza ngokufunda uze uqiqe naye ngala mazwi akuIsaya 51:12, 13.—Yifunde.
14. Yintoni eya kukunceda ukhumbule iivesi zeBhayibhile xa ufuna ukunceda abanye ngazo?
14 Kucacile ukuba, iBhayibhile izaliswe ngamazwi anokukhuthaza, anokulungisa, nanokubomeleza abo bayifundayo. Mhlawumbi uzibuza oku, ‘Ndingenza njani ukuze ndikwazi ukukhumbula izibhalo xa ndifuna ukuzisebenzisa?’ Funda iBhayibhile uze ucamngce ngeyona nto ifunwa nguThixo yonk’ imihla. Oko kuya kukunceda uqhelane namazwi kaThixo uze umoya oyingcwele kaYehova ukuncede uwakhumbule xa uwafuna.—Marko 13:11; funda uYohane 14:26. *
15. Yintoni eya kukunceda uliqonde ngakumbi iLizwi likaThixo?
15 Xelisa uKumkani uSolomon, uthandaze ucele kuYehova ubulumko bokuphumeza iimbopheleleko akunike zona. (2 Kron. 1:7-10) Njengabaprofeti bamandulo, ‘buzisa ngenkuthalo uze wenze nophengululo lwenyameko’ kwiLizwi likaThixo, ufune kuYehova ulwazi oluchanileyo nokuthanda kwakhe. (1 Pet. 1:10-12) Umpostile uPawulos wakhuthaza uTimoti ukuba azondle “ngamazwi okholo nawemfundiso entle.” (1 Tim. 4:6) Ngokwenjenjalo, uya kutsho ukwazi kakuhle ukunceda abanye bazi uThixo. Kwangaxeshanye, uya kwakha ukholo lwakho.
UKUFUNDA IBHAYIBHILE KUYASIKHUSELA
16. (a) ‘Ukuzincina ngenyameko iZibhalo mihla le,’ kwawanceda njani amaYuda aseBhereya? (b) Kutheni ukufunda iBhayibhile yonk’ imihla kubalulekile nje kuthi namhlanje?
16 AmaYuda aseMakedoni esixeko saseBhereya ayenomkhwa ‘wokuzincina ngenyameko iZibhalo mihla le.’ Xa uPawulos washumayela kuwo iindaba ezilungileyo, athelekisa oko wayekuthetha nolwazi lwawo lweZibhalo. Waba yintoni umphumo? Abaninzi beyiseka ukuba wayebafundisa inyaniso, baze “baba ngamakholwa.” (IZe. 17:10-12) Oku kubonisa ukuba ukufunda iBhayibhile yonk’ imihla kuyalomeleza ukholo lwethu kuYehova. Olo kholo, “ulindelo oluqinisekisiweyo lwezinto ezithenjisiweyo,” lubalulekile ukuze singene kwihlabathi elitsha likaThixo.—Heb. 11:1.
17, 18. (a) Ukholo olomeleleyo nothando luyikhusela njani intliziyo yomfuziselo yomKristu? (b) Ithemba lisikhusela njani engozini?
17 Ngesizathu esivakalayo uPawulos wathi: “Thina ke bangabemini, masithi qwa, sinxibe isigcina-sifuba sokholo nothando nesigcina-ntloko esilithemba losindiso.” (1 Tes. 5:8) Ijoni kufuneka liyikhusele intliziyo yalo kutshaba. Ngokufanayo, umKristu umele ayikhusele intliziyo yakhe yokomfuziselo kumandla esono. Kwenzeka ntoni xa umkhonzi kaYehova enokholo olomeleleyo kumadinga akhe kuba ethanda uThixo nabanye abantu? Oko kuthetha ukuba lo mkhonzi unxiba isigcina-sifuba sokomoya somgangatho ophezulu. Akanakufane enze into eza kwenza aphulukane nolwalamano analo noThixo.
18 UPawulos wakhankanya nesigcina-ntloko, “ithemba losindiso.” Kumaxesha okubhalwa kweBhayibhile, ijoni elingenasigcina-ntloko lalinokubulawa lula emfazweni. Kodwa ukusinxiba kwakunokulisindisa xa libethwe entloko. Sakha ithemba esinalo kwizenzo zokusindisa zikaYehova xa sifunda iLizwi lakhe. Ithemba elomeleleyo lisinceda sikwazi ukuxhathisa abawexuki ‘neentetho zabo ezililize’ ezifana nesilonda esibhidlayo. (2 Tim. 2:16-19) Ithemba lethu liya kusinika amandla okuthi hayi kwabo basiphembelela ukuba senze izinto ezingafunwayo nguYehova.
INDLELA YOKUSINDA
19, 20. Kutheni silixabisa gqitha nje iLizwi likaThixo, yaye sikubonisa njani oko? (Funda ibhokisi ethi “UYehova Undinika Kanye Oko Ndikufunayo.”)
19 Njengoko singena enzulwini yeli xesha lesiphelo, kokukhona kufuneka sithembele ngakumbi kwiLizwi likaYehova. Lisinceda silungise imikhwa emibi size silwe notyekelo lwesono. Ngenxa yokhuthazo nentuthuzelo esiyifumana kulo, siya kukwazi ukuxhathisa izilingo zikaSathana nehlabathi lakhe. Ukhokelo oluvela kwiLizwi likaYehova luya kusinceda singaphambuki kwindlela esa ebomini.
20 Khumbula ukuba ukuthanda kukaThixo kukuba “zonke iintlobo zabantu zisindiswe.” Abakhonzi bakaYehova baphakathi kwazo “zonke iintlobo zabantu.” Kunjalo ke nangabo sinokubanceda ngomsebenzi wethu wokushumayela nokufundisa. Kodwa bonke abafuna ukusinda bamele bazuze ‘ulwazi oluchanileyo lwenyaniso.’ (1 Tim. 2:4) Oku kubonisa ukuba ukuze sisinde kule mihla yokugqibela simele sifunde iBhayibhile size sithobele imiyalelo yayo ephefumlelweyo. Ukuyifunda kwethu rhoqo iBhayibhile kubonisa ukuba silixabisa gqitha iLizwi lenyaniso likaYehova.—Yoh. 17:17.
^ isiqe. 12 Kakade ke, isiluleko seBhayibhile asisisebenzisi ukuze sinyanzele okanye sigwebe abanye. Simele sibe nomonde nobubele kwabo sibafundela iBhayibhile kanye njengokuba uYehova esenjenjalo kuthi.—INdu. 103:8.
^ isiqe. 14 Kuthekani xa ukhumbula amazwi athile eso sibhalo, kodwa ulibele ukuba yiyiphi loo vesi? Usenokuyifumana loo vesi xa ukhangela loo magama athi qatha kwisalathiso samagama esingasemva kwiBhayibhile yakho iNguqulelo Yehlabathi Elitsha.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Ke kaloku ipasika+ nomthendeleko+ wamaqebengwana angenagwele wawuza kuba kwiintsuku ezimbini kamva.+ Yaye ababingeleli abaziintloko nababhali babefuna indlela yokumbamba ngecebo lobuqhophololo baze bambulale;+
2 kuba babesithi ngokuphindaphindiweyo: “Kungekhona emthendelekweni; mhlawumbi kusenokubakho isaqunge sabantu.”+
3 Kwaye ngoxa wayeseBhethani endlwini kaSimon owayeneqhenqa,+ njengoko wayengqendevile esidlweni, umfazi weza neqhaga lealabhasta lineoli yobulawu, inadusi yokwenene, eziindleko ezinkulu. Waliqhekeza lavuleka iqhaga lealabhasta, wamgalela ngayo entloko.+
4 Ngako oko kwakukho abathile ababecaphuka besithi: “Kutheni kusenziwa le nkcitho kwioli yobulawu?+
5 Kuba le oli yobulawu ibinokuthengiswa ngaphezu kweedenariyo ezingamakhulu amathathu zize zinikwe amahlwempu!” Yaye babengakholiswanga kakhulu nguye.+
6 Kodwa uYesu wathi: “Myekeni. Kutheni nizama ukumenzela inkathazo nje? Undenzele into entle.+
7 Kuba amahlwempu+ nisoloko nikunye nawo, yaye xa sukuba nifuna ninako ukusoloko niwenzela okulungileyo, kodwa mna anisoloko ninam.+
8 Wenze oko abenako; uwuqhole kwangaphambili umzimba wam ngeoli yobulawu elungiselela ukungcwatywa kwawo.+
9 Inene ndithi kuni, Naphi na apho iindaba ezilungileyo zishunyayelwa khona kulo lonke ihlabathi,+ oko lo mfazi akwenzileyo kuya kuba yinto aya kukhunjulwa ngayo.”+
10 Waza uYudas Skariyoti, omnye wabalishumi elinesibini, waya kubabingeleli abaziintloko ukuze amngcatshe kubo.+
11 Bakukuva oko, baba nemihlali yaye bathembisa ukumnika imali yesilivere.+ Ngoko waqalisa ukufuna indlela yokumngcatsha ngethuba elilungileyo.+
12 Ngomhla wokuqala wamaqebengwana angenagwele,+ xa babebingelela ngokwesiko ixhoba lepasika, abafundi bakhe+ bathi kuye: “Ufuna siye phi na size sikulungiselele khona ukuba udle ipasika?”+
13 Ngako oko wathumela ababini kubafundi bakhe waza wathi kubo: “Yiyani esixekweni, yaye niya kuqubisana nendoda ethwele isitya sodongwe esinamanzi.+ Yilandeleni,
14 yaye naphi na apho ingena khona ngaphakathi yithini kumnini-ndlu, ‘UMfundisi uthi: “Liphi na igumbi leendwendwe elilelam apho ndinokuyidlela khona ipasika+ nabafundi bam?”’+
15 Kwaye uya kunibonisa igumbi elikhulu eliphezulu, linempahla yokulungisa; nize nisilungiselele apho.”+
16 Ngoko abafundi baphuma, bangena esixekweni, bakufumana kanye kunjengokuba wayetshilo kubo; baza balungiselela ipasika.+
17 Kwakuhlwa weza nabalishumi elinesibini.+
18 Kwaye njengoko babengqendeve etafileni besidla, uYesu wathi: “Inene ndithi kuni, Omnye wenu, odla+ kunye nam, uya kundingcatsha.”+
19 Baba buhlungu baza bathi kuye ngamnye ngamnye: “Asindim, andibi kunjalo?”+
20 Wathi kubo: “Ngomnye wabalishumi elinesibini, othi nkxu kunye nam kwisitya esinye.+
21 Enyanisweni, uNyana womntu uyemka, kanye njengokuba kubhaliwe ngaye, kodwa yeha loo mntu angcatshwa ngaye uNyana womntu! Ngekumlungele loo mntu ukuba wayengazange azalwe.”+
22 Kwaye njengoko babeqhubeka besidla, wathabatha isonka, wacela intsikelelo, wasiqhekeza, wabanika sona, waza wathi: “Sithabatheni, oku kuthetha umzimba wam.”+
23 Wathabatha indebe, wabulela waza wabanika yona, basela kuyo bonke.+
24 Wathi kubo: “Oku kuthetha ‘igazi lam+ lomnqophiso,’+ eliza kuphalala+ ngenxa yabaninzi.+
25 Inene ndithi kuni, andisayi kuyisela imveliso yomdiliya kwakhona kude kube yiloo mini ndiyisela nani intsha ebukumkanini bukaThixo.”+
26 Ekugqibeleni, emva kokuvuma iindumiso,+ baphuma baya kwiNtaba yemiNquma.+
27 Kwaye uYesu wathi kubo: “Niya kukhubeka nonke, ngenxa yokuba kubhaliwe kwathiwa, ‘Ndiza kubetha umalusi,+ yaye izimvu ziya kuchithachithwa.’+
28 Kodwa emva kokuba ndivusiwe ndiza kuhamba phambi kwenu ndiye eGalili.”+
29 Kodwa uPetros wathi kuye: “Kwanokuba bonke abanye bayakhubeka, kodwa andisayi kukhubeka.”+
30 Ngako oko uYesu wathi kuye: “Inene ndithi kuwe, Wena namhlanje, ewe, ngobu busuku, ngaphambi kokuba umqhagi ukhonye kabini, kwawena lo uya kundikhanyela kathathu.”+
31 Kodwa wathi ngokuzingisileyo: “Nokuba kuya kufuneka ndife nawe, andisayi kuze ndikukhanyele.” Bonke abanye batsho into efanayo.+
32 Ngoko bafika kwindawo egama liyiGetsemane, yaye wathi kubafundi bakhe: “Hlalani phantsi apha ngoxa ndithandaza.”+
33 Kwaye wathabatha uPetros noYakobi noYohane,+ yaye waqhiphuka umbilini waza wakhathazeka gqitha.+
34 Wathi kubo: “Umphefumlo wam ubuhlungu ngokunzulu,+ de kuse ekufeni. Hlalani apha, nihlale nilindile.”+
35 Waya ngaphambili umganyana wawa emhlabeni waza wathandazela ukuba, ukuba kunokwenzeka, ilixa elo lidlule kuye.+
36 Yaye waqhubeka wathi: “Abha, Bawo,+ zonke izinto zinokwenzeka kuwe; yishenxise le ndebe kum. Noko ke makungabi kokuthandwa ndim, makube kukuthanda kwakho.”+
37 Yaye weza, wabafumana belele, waza wathi kuPetros: “Simon, ulele na? Akubanga namandla okuhlala ulindile nelixa elinye na?+
38 Madoda, hlalani nilindile yaye nithandaza,+ ukuze ningangeni ekuhendweni. Umoya, kambe ke, unentumekelelo, kodwa inyama ibuthathaka.”+
39 Yaye wemka kwakhona waza wathandaza, esitsho ilizwi elifanayo.+
40 Weza kwakhona wabafumana belele, kuba amehlo abo ayesindwa, yaye ngoko abazange bakwazi ukumphendula.+
41 Weza isihlandlo sesithathu waza wathi kubo: “Ngeli xesha nilele yaye niphumle! Kwanele! Ilixa lifikile!+ Khangelani! UNyana womntu uyangcatshwa kwizandla zaboni.+
42 Vukani, sihambe.+ Khangelani! Umngcatshi wam usondele.”+
43 Kwaye ngoko nangoko, ngoxa wayesathetha, uYudas, omnye wabalishumi elinesibini, wafika kunye nesihlwele esinamakrele namagqudu sivela kubabingeleli abaziintloko nababhali namadoda amakhulu.+
44 Ke kaloku umngcatshi wakhe wayebanike umqondiso ekuvunyelwene ngawo, othi: “Nabani na endithe ndamanga, nguye lowo; mthabatheni nimse eluvalelweni nize nimqhube nimnqabisile.”+
45 Yaye weza ngqo kuye, wasondela wathi: “Rabhi!” waza wamanga.+
46 Ngoko bambamba bamsa eluvalelweni.+
47 Noko ke, uthile kwabo babemi khona apho wathi rhuthu ikrele lakhe, waxabela ikhoboka lombingeleli omkhulu waza wayisusa indlebe yalo.+
48 Kodwa uYesu wathi kubo: “Niphumele ukuza kubamba mna na, ninamakrele namagqudu nje, ngokungathi niphumele umphangi?+
49 Imihla ngemihla bendinani etempileni ndifundisa,+ ukanti anikhange nindise eluvalelweni. Noko ke, oku kukuze iZibhalo+ zizaliseke.”+
50 Bamshiya+ bonke, basaba.+
51 Kodwa umfana othile onxibe isambatho selinen ecikizekileyo phezu komzimba wakhe oze wamlandela ekufutshane; yaye bazama ukumbamba,+
52 kodwa washiya isambatho sakhe selinen ngasemva waza wabaleka eze.
53 Bamqhubela uYesu kumbingeleli omkhulu, yaye bonke ababingeleli abaziintloko namadoda amakhulu nababhali badibana.+
54 Kodwa uPetros, ekumgama othe qelele, wamlandela+ ukuya kufikelela kwintendelezo yombingeleli omkhulu; yaye wayehleli ndawonye nabalindi bendlu esotha umlilo oqaqambileyo.
55 Ngelo xesha ababingeleli abaziintloko neSanhedrin iphela babefuna ubungqina obunxamnye noYesu ukuze bambulale,+ kodwa babengafumani nabuphi na.+
56 Abaninzi, eneneni, babenikela ubungqina bobuxoki nxamnye naye,+ kodwa ubungqina babo babungavumelani.+
57 Kanjalo, abathile babephakama baze banikele ubungqina bobuxoki nxamnye naye, besithi:
58 “Samva esithi, ‘Ndiza kuyidiliza le tempile eyayenziwe ngezandla ndize ngeentsuku ezintathu ndakhe enye engenziwanga ngazandla.’”+
59 Kodwa nakwezi zizathu ubungqina babo babungavumelani.
60 Ekugqibeleni umbingeleli omkhulu wasukuma phakathi kwabo waza wabuza uYesu, esithi: “Akukho nto uyithethayo na ukuphendula? Yintoni na le bayingqinayo aba nxamnye nawe?”+
61 Kodwa wathi cwaka waza akaphendula konke konke.+ Kwakhona umbingeleli omkhulu wambuza wathi kuye: “Unguye na uKRISTU uNyana waLowo Ungowokubongwa?”+
62 Wandula ke uYesu wathi: “Ndinguye; yaye niya kumbona uNyana womntu+ ehleli ngakwisandla sasekunene+ samandla, esiza namafu ezulu.”+
63 Ngako oko umbingeleli omkhulu wakrazula izambatho zakhe zangaphantsi+ waza wathi: “Sisawafunelani na amangqina?+
64 Nikuvile ukunyelisa.+ Kubonakala njani oku kuni?” Bonke bamgwebela isohlwayo sokuba ufanelwe kukufa.
65 Kwaye bambi baqala ukumtshicela+ nokugqubuthela ubuso bakhe buphela baza bambetha ngamanqindi bathi kuye: “Profeta!” Yaye, bemmpakaza ebusweni, abalindi basenkundleni bamthabatha.+
66 Ngoxa uPetros wayesezantsi entendelezweni, kweza esinye sezicakazana zombingeleli omkhulu,+
67 yaye, sibona uPetros esotha, sakhangela ngqo kuye saza sathi: “Nawe, ubukunye nomNazarete, lo Yesu.”+
68 Kodwa wakukhanyela oko, esithi: “Andimazi ndingakuqondi noko ukutshoyo,” waza waphuma phandle waya kwigumbi elisesangweni.+
69 Apho isicakazana, sakumbona, saqala kwakhona sathi kwabo babemi khona apho: “Lo ngomnye wabo.”+
70 Kwakhona wayekukhanyela oko. Yaye baphinda emva kwethutyana abo babemi khona apho bathi kuPetros: “Ngokuqinisekileyo ungomnye wabo, kuba, enyanisweni, ungumGalili.”+
71 Kodwa waqala ukuqalekisa nokufunga esithi:+ “Andimazi lo mntu nithetha ngaye.”+
72 Kwaye ngoko nangoko umqhagi wakhonya isihlandlo sesibini;+ yaye uPetros walikhumbula ilizwi awayelithethile uYesu kuye esithi: “Ngaphambi kokuba umqhagi ukhonye kabini, uya kundikhanyela kathathu.”+ Yaye woyisakala wasuka walila.+
Yithumele
Yithumele
Marko 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 1
1 Umbono kaIsaya unyana ka-Amotsi, awawubonayo ngokusingisele kuYuda neYerusalem, ngemihla yoUziya, noYotam, noAhazi, noHezekiya, ookumkani bakwaYuda.
2 Yivani, mazulu; bekani indlebe, hlabathi, ngokuba kuthetha uYehova. Uthi, Ndikhulise abantwana ndabondla, besuka bakreqa kum.
3 Inkomo iyamazi umniniyo, ne-esile liyawazi umkhombe wesitali senkosi yalo; ke yena uSirayeli akazi, abantu bam abaqiqi.
4 Hayi, luhlanga lonayo, bantu banobugwenxa, mbewu yabenza ububi, nyana bonakalisayo! Bamshiyile uYehova, bamgibile oyiNgcwele kaSirayeli, babuyela emva.
5 Yini na ukuba nimane ukubethwa, nimane ukukwandisa ukutyeka? Yonke intloko iyafa, yonke intliziyo inobulwelwe;
6 kuthabathele enkwalini yonyawo, kwesa entloko, akukho ndawo iphilileyo; ziinduma, nemivumbo, namanxeba amatsha: akacudiswanga, akabotshwanga, akathanjiswanga ngaoli.
7 Kusenkangala elizweni lenu, imizi yenu itshiswe ngomlilo, umhlaba wenu udliwa ngabasemzini phambi kwenu, uyinkangala njengokubhukuqwa kwabasemzini.
8 Isele ke intombi enguZiyon, njengexhobongo esidiliyeni, njengephempe entsimini yemixoxozi, njengomzi ongqingiweyo.
9 Koko uYehova wemikhosi wasisalisela intwana esindileyo, singe saba njengeSodom, singe safana neGomora.
10 Liveni ilizwi likaYehova, baphathi baseSodom; wubekeleni indlebe umyalelo kaThixo wethu, bantu baseGomora.
11 Yeyani na kum le mibingelelo yenu mininzi kangaka? utsho uYehova. Ndidikiwe ngamadini anyukayo eenkunzi zeegusha, namanqatha amathole atyetyisiweyo; negazi leenkunzi ezintsha, neleemvana, neleebhokhwe, andilinanzile.
12 Xa niza kubonakala ebusweni bam, ngubani na okufunileyo oko esandleni senu, ukugqusha iintendelezo zam?
13 Nize ningaphindi nizise mnikelo wakudla ukhohlakeleyo; isiqhumiso silisikizi kum; ukuthwasa kwenyanga, nesabatha, nokumema intlanganiso, ubutshinga kunye nengqungquthela, andinakubuthwala.
14 Ukuthwasa kweenyanga zenu, namaxesha enu amisiweyo, umphefumlo wam uwathiyile; asuka aba bubunzima kum; ndidiniwe kukuwathwala.
15 Ekoluleni kwenu izandla zenu, ndiya kuwafihla amehlo am kuni; nokuba nandise ukuthandaza, andiyi kuva; izandla zenu zizele ngamagazi.
16 Zihlambeni, ziqaqambiseni; susani ububi beentlondi zenu phambi kwamehlo am;
17 yekani ukwenza ububi; fundani ukwenza okulungileyo; khathalelani ukugweba; lulekani isibhovubhovu; gwebani ityala lenkedama; lithetheni ityala lomhlolokazi.
18 Khanize sibonisane, utsho uYehova; nokuba izono zenu zide zavela zanjengengubo ebomvu, zoba mhlophe njengekhephu; nokuba zide zayingqombela njengebala elibomvu, zovela zinjengoboya begusha.
19 Ukuba nithe navuma naphulaphula, nodla izinto ezilungileyo zelizwe;
20 ukuba nithe anavuma, naba neenkani, nodliwa likrele; kuba umlomo kaYehova uthethile.
21 Yoo! Utheni na ukuba lihenyukazi umzi lo, ubunyanisile; ubuzele kokusesikweni; ubulungisa bebulala kuwo; ke ngoku ngabancinithi!
22 Isilivere yakho isuke yaba ligwebu; iwayini yakho entle ingxengelelwe ngamanzi.
23 Abathetheli bakho baziinjubaqa, ngamadlelana namasela; bathanda izicengo bonke bephela, basukela imivuzo; ityala lenkedama abaligwebi, netyala lomhlolokazi alinakufika kubo.
24 Ngako oko itsho iNkosi, uYehova wemikhosi, imbalasane yakwaSirayeli, ukuthi, Yeha! Ndiya kuzithuthuzela kubabandezeli bam, ndiziphindezelele ezintshabeni zam.
25 Ndosibuyisela phezu kwakho isandla sam, ndikunyibilikise ngokufezekileyo njengegolide, likhutshwe igwebu lakho, ndisuse yonke intsila yakho.
26 Ndobabuyisa abagwebi bakho njengokwasekuqaleni, namaphakathi akho njengokwamatanci. Emveni koko kuya kuthiwa, Wena ungumzi wobulungisa, uyinqaba enyanisileyo.
27 IZiyon iya kukhululwa ngokusesikweni, nabaguquki bayo ngobulungisa;
28 ukwaphulwa kwabakreqi naboni kube kunye, bapheliswe abamshiyayo uYehova.
29 Ngokuba baya kudana yimiterebhinti ebeniyinqwenela, nibe neentloni yimiyezo ebeniyinyula;
30 kuba niya kuba njengomterebhinti omagqabi omayo, nanjengomyezo ongenamanzi;
31 nenjengele ibe yingxubuwa, nomsebenzi wayo ube yintlantsi, kutshe kuphele kokubini kunye, kungabikho ucimayo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
28 UDavide wahlanganisela ndawonye zonke iinkosana+ zakwaSirayeli, iinkosana+ zezizwe neenkosana+ zezahlulo zabo balungiselela ukumkani neentloko zamawaka+ neentloko zamakhulu+ neentloko zazo zonke iimpahla+ nezemfuyo+ yokumkani neyoonyana bakhe,+ kunye namagosa enkundla+ namadoda anamandla,+ kwanawo onke amakroti, amadoda anamandla, ukuba beze eYerusalem.
2 Wasuka wema ngeenyawo uDavide ukumkani waza wathi:
“Ndiphulaphuleni, bazalwana bam nani bantu bam. Mna, kwaye kusentliziyweni yam+ ukuyakhela indlu yokuphumla ityeya yomnqophiso kaYehova nanjengesihlalo+ soThixo wethu, yaye ndiwenzile amalungiselelo okuyakha.+
3 UTHIXO oyinyaniso wathi kum, ‘Akuyi kulakhela indlu igama lam;+ kuba ungumntu weemfazwe, yaye uphalaze igazi.’+
4 Koko uYehova uTHIXO kaSirayeli wandinyula kuyo yonke indlu kabawo+ ukuba ndibe ngukumkani+ kuSirayeli ukusa kwixesha elingenammiselo; kuba yayinguYuda awamnyula njengenkokeli,+ yaye endlwini kaYuda indlu kabawo,+ phakathi koonyana bakabawo,+ wakholiswa ndim,+ ukuba andenze ukumkani kuSirayeli wonke;
5 nakoonyana bam bonke (kuba uYehova undinike oonyana abaninzi)+ unyule uSolomon+ unyana wam ukuba ahlale esihlalweni+ sobukumkani bukaYehova phezu koSirayeli.
6 “Ngaphezu koko, wathi kum, ‘USolomon unyana wakho nguye oya kuyakha indlu yam neentendelezo+ zam; kuba ndimnyule njengonyana wam,+ yaye mna ndiya kuba nguyise.+
7 Ngokuqinisekileyo ndiya kubumisela ngokuqinileyo ubukumkani+ bakhe ukusa kwixesha elingenammiselo ukuba uthe wazimisela ngamandla ukwenza imiyalelo yam+ nezigwebo zam,+ njengoko kunjalo namhlanje.’
8 Ke kaloku, ndiyaniyala emehlweni kaSirayeli wonke, ibandla likaYehova,+ nasezindlebeni zikaThixo wethu,+ yinyamekeleni nize niyiphande yonke imiyalelo kaYehova uThixo wenu, ukuze nilime eli lizwe lihle+ yaye ngokuqinisekileyo nikwazi ukulidlulisela njengelifa koonyana benu emva kwenu ukusa kwixesha elingenammiselo.
9 “Ke wena, Solomon nyana wam, uze umazi+ uTHIXO kayihlo, umkhonze+ ngentliziyo epheleleyo+ nangomphefumlo onoyolo;+ kuba uYehova uyazigocagoca zonke iintliziyo,+ akuqonde konke ukutyekela kweengcamango.+ Ukuba uthe wamfuna, uya kumfumana;+ kodwa ukuba uthe wamshiya,+ uya kukulahla ngonaphakade.+
10 Ke kaloku, bona kuba unyulwe nguYehova ukuba wakhe indlu njengengcwele. Yiba nesibindi uze uthabath’ inyathelo.”+
11 UDavide wanika uSolomon unyana wakhe iplani eyilwe ngobugcisa+ yeveranda+ nezindlu zayo noovimba bayo+ namagumbi ayo aseluphahleni+ namagumbi ayo angaphakathi amnyama nendlu yesigqubuthelo socamagushelo;+
12 kwaneplani yokuyilwa ngobugcisa kwayo yonk’ into awayenayo ngempefumlelo+ ngokuphathelele iintendelezo+ zendlu kaYehova nawo onke amagumbi okudlela+ macala onke, nobuncwane bendlu kaTHIXO oyinyaniso nobuncwane bezinto ezingcwalisiweyo;+
13 nezahlulo+ zababingeleli nezabaLevi nezawo wonke umsebenzi wenkonzo yendlu kaYehova nazo zonke iimpahla zenkonzo yendlu kaYehova;
14 nezegolide ngobunzima, igolide yeempahla zonke+ zemisebenzi eyahlukahlukeneyo, nezeempahla zonke zesilivere ngobunzima, nazo zonke iimpahla zemisebenzi eyahlukahlukeneyo;
15 nobunzima beziphatho zezibane+ zegolide nobezibane zazo zegolide, ngokobunzima beziphatho zezibane ezahlukahlukeneyo nezibane zazo, nobeziphatho zezibane zesilivere ngokobunzima besiphatho sezibane nezibane zaso ngokwenkonzo yeziphatho zezibane ezahlukahlukeneyo;
16 negolide ngokobunzima beetafile zezonka ezikrozisiweyo,+ yeetafile ezahlukahlukeneyo nesilivere yeetafile zesilivere;
17 neefolokhwe nezitya+ nemiphanda yegolide esulungekileyo, nezezitya ezincinane zegolide+ ngokobunzima bezitya ezincinane ezahlukahlukeneyo, nezitya zesilivere ezincinane ngobunzima bezitya ezincinane ezahlukahlukeneyo;
18 nezesibingelelo sesiqhumiso+ sokusulungekisa igolide ngokobunzima nezembonakaliso yenqwelo,+ eyile, iikherubhi+ zegolide ezolula amaphiko azo zikhusela ityeya yomnqophiso kaYehova.
19 “Wanika ingqiqo ngokubhala+ konke okuvela esandleni sikaYehova, nayo yonke iplani yemisebenzi yokuyilwa ngobugcisa.”+
20 UDavide wahlabela mgama wathi kuSolomon unyana wakhe: “Yiba nesibindi+ yomelela, uze uthabathe inyathelo. Musa ukoyika,+ ungankwantyi,+ kuba uYehova uThixo, uThixo wam, unawe.+ Akayi kukulahla+ okanye akushiye de wonke umsebenzi wenkonzo kaYehova ugqitywe.
21 Nazi ke izahlulo zababingeleli+ nezabaLevi+ zayo yonke inkonzo yendlu yoTHIXO oyinyaniso; yaye kuwo wonke umsebenzi kukho bonke abo bavumayo+ abanobuchule benkonzo yonke,+ kwaneenkosana+ nabo bonke abantu, ukuba benze onke amazwi akho.”
Yithumele
Yithumele
1 Kronike 28
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=28&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D28%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 “‘Ke ukuba umphefumlo othile usondeza umnikelo wokudla okuziinkozo+ kuYehova, umnikelo wawo woba ngumgubo ocolekileyo;+ ugalele ioli phezu kwawo uze ubeke intlaka yokuqhumisa phezu kwawo.
2 Yaye umele uwuzise koonyana baka-Aron, ababingeleli, aze umbingeleli athabathe kuwo azalise isandla sakhe ngomgubo lowo ocolekileyo neoli yawo nentlaka yawo yokuqhumisa yonke; aqhumisele ngawo esibingelelweni njengesikhumbuzo+ sawo, njengomnikelo wasemlilweni olivumba elithozamisayo kuYehova.
3 Okuseleyo kumnikelo wokudla okuziinkozo koba kokuka-Aron noonyana bakhe,+ kube yeyona nto ingcwele+ yomnikelo kaYehova wasemlilweni.
4 “‘Ukuba uthe wasondeza umnikelo wokudla okuziinkozo okubhakwe eontini, woba ngamaqebengwana abusazinge angenagwele,+ omgubo ocolekileyo ogalelwe ioli okanye izonka ezisicaba ezingenagwele+ eziqatywe ioli.+
5 “‘Ukuba umnikelo wakho ungumnikelo wokudla okuziinkozo ngepani,+ woba ngumgubo ocolekileyo ongenagwele, ugalelwe ioli.
6 Ufanele uwuqhekeze ube ngamaqhekeza, ugalele ioli phezu kwawo.+ Ngumnikelo wokudla okuziinkozo ke lowo.
7 “‘Ukuba umnikelo wakho ngumnikelo wokudla okuziinkozo kwaseketileni evulekileyo yokuqhotsa amafutha, mawenziwe ngomgubo ocolekileyo oneoli.
8 Uze uwuzise umnikelo wokudla okuziinkozo owenziwe ngezi zinto kuYehova; uwunike umbingeleli aze yena awusondeze esibingelelweni.
9 Uya kwandula ke umbingeleli athabathe intwana yoko kudla kuziinkozo njengesikhumbuzo+ sawo aze aqhumisele ngayo esibingelelweni, ibe ngumnikelo wasemlilweni olivumba elithozamisayo kuYehova.+
10 Okuseleyo kumnikelo wokudla okuziinkozo koba kokuka-Aron noonyana bakhe, kube yeyona nto ingcwele yomnikelo kaYehova wasemlilweni.+
11 “‘Nize ningasondezi kuYehova umnikelo wokudla okuziinkozo owenziwe ngegwele,+ kuba animele niqhumisele konke konke ngegwele nangobusi zibe ngumnikelo wasemlilweni kuYehova.
12 “‘Nozisondeza kuYehova njengomnikelo oyintlahlela,+ yaye azimele zinyuswe esibingelelweni ukuba zibe livumba elithozamisayo.
13 “‘Yonke iminikelo yakho yokudla okuziinkozo woyinonga ngetyuwa;+ yaye uze ungavumeli ukuba ingabikho ityuwa yomnqophiso+ kaThixo wakho emnikelweni wakho wokudla okuziinkozo. Iminikelo yakho yonke woyisondeza inetyuwa.
14 “‘Ukuba usondeza umnikelo wentlahlela yokudla okuziinkozo kuYehova, wosondeza izikhwebu eziluhlaza zosiwe emlilweni, umgrayo weenkozo ezintsha, ube ngumnikelo wentlahlela yokudla kwakho okuziinkozo.+
15 Uze uyibeke ioli phezu kwawo, ubeke nentlaka yokuqhumisa phezu kwawo. Ngumnikelo wokudla okuziinkozo ke lowo.+
16 Yaye umbingeleli umele aqhumisele ngesikhumbuzo+ sawo, oko kukuthi, ngomgrayo nangeoli yawo, nangentlaka yawo yokuqhumisa yonke, ibe ngumnikelo wasemlilweni kuYehova lowo.
Yithumele
Yithumele
Levitikus 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=3&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISIFUNDO 8
UYosiya Wayeneetshomi Ezilungileyo
Ucinga ukuba kunzima ukwenza izinto ezilungileyo?
Utata kaYosiya yayinguAmon, ukumkani wakwaYuda. UAmon wayesenza izinto ezimbi yaye wayenqula izithixo. Emva kokufa kukatata wakhe, uYosiya waba ngukumkani kwaYuda. Wayeneminyaka nje esibhozo xa waba ngukumkani! Ucinga ukuba naye uYosiya wenza izinto ezimbi njengotata wakhe?— Akunjalo!
Nangona wayesemncinci, uYosiya wayefuna ukumamela uYehova. Wazikhethela iitshomi ezithanda uYehova. Zamnceda ukuba enze izinto ezilungileyo. Yayingoobani amagama ezinye zeetshomi zakhe?
Omnye wazo yayinguZefaniya. UZefaniya wayengumprofeti owayelumki sa abantu bakwaYuda ukuba mabayeke ukunqula izithixo okanye babeza kwehlelwa yintlekele. UYosiya wammamela uZefaniya waza wakhonza uYehova kunokuba akhonze izithixo.
Enye itshomi kaYosiya yayinguYeremiya. Babebulingana ngeminyaka, ibe amakhaya abo ayesondelelene. Babeziitshomi ezinkulu, kangangokuba xa uYosiya wafayo, uYeremiya wabhala ingoma echaza indlela amkhumbula ngayo. UYeremiya noYosiya bancedana ukuze benze okulungileyo baze bathobele uYehova.
UYosiya noYeremiya bancedana ukuze benze izinto ezilungileyo
Yintoni onokuyifunda kumzekelo kaYosiya?— Nangona uYosiya wayeyinkwenkwana, wafuna ukwenza izinto ezilungileyo. Wayesazi ukuba iitshomi zakhe kufuneka ibe ngabantu abathanda uYehova. Nawe ke, kufuneka ukhethe iitshomi ezithanda uYehova nezinokukunceda wenze izinto ezilungileyo!


text:
Fundisa Abantwana Bakho
Yintoni Esinokuyifunda Kwisaphuli-mthetho?
Sinokufunda nto ithile kwesi saphuli-mthetho athetha naso uYesu emfanekisweni. Siyazisola ngenxa yezono zaso. Sithi kuYesu: “Uze undikhumbule xa uthe wangena ebukumkanini bakho.” Njengoko ubona emfanekisweni, uYesu uthetha nesi saphuli-mthetho. Uyazi ukuba uYesu uthini kuso?— * UYesu uthi kuso: “Inene ndithi kuwe namhlanje, uya kuba nam eParadesi.”
Ucinga ukuba iza kuba njani iParadesi?— Ukuze siwuphendule kakuhle lo mbuzo, makhe sithethe ngeParadesi uThixo awayenzela indoda yokuqala uAdam kunye nomfazi wayo uEva. Yayiphi loo Paradesi? Ngaba yayisezulwini, okanye yayisemhlabeni?—
Ukuba uthi yayilaph’ emhlabeni, uchanile. Ngoko xa sinomfanekiso wesi saphuli-mthetho siseParadesi, sifanele sibe nomfanekiso waso siphila kwiparadesi esemhlabeni. Iza kuba njani iParadesi?— Makhe sive.
Emva kokuba uYehova uThixo edale uAdam noEva, iBhayibhile ithi wababeka kwiparadesi eyayilapha emhlabeni. Yayibizwa ngokuba “ngumyezo wase-Eden.” Ucinga ukuba wawumhle kangakanani “umyezo wase-Eden”?— Ngokuqinisekileyo wawumhle ngaphezu kwayo nayiphi na indawo ekhoyo emhlabeni namhlanje!
Khawutsho! Ucinga ukuba uYesu uza kuphila emhlabeni kunye nesaa saphuli-mthetho sazisolayo ngezono zaso?— Hayi, uYesu uza kuba sezulwini apho eza kuba nguKumkani phezu kweParadesi esemhlabeni. Ngoko uYesu uza kuba kunye nesaphuli-mthetho eParadesi kuba uza kusivusa aze aqiniseke ukuba sihlala kamnandi kwiParadesi eza kuba semhlabeni. Kodwa kutheni uYesu eza kuvumela indoda eyayisisaphuli-mthetho ukuba iphile eParadesi?— Makhe sithethe ngale nto.
Yinyaniso ukuba esi saphuli-mthetho senza izinto ezimbi. Kodwa ke kukho nabantu abaninzi ababephila apha emhlabeni abenza izinto ezimbi. Noko ke, abaninzi kubo benza ezi zinto kuba bengazange bafundiswe ngoYehova nangemithetho yakhe.
Ngoko ke, abantu abanjalo, kuquka nesaa saphuli-mthetho wayethetha naso uYesu esibondeni, baza kuvuswa baze baphile kwiParadesi eza kuba laph’ emhlabeni. Baya kufundiswa ukuthanda kukaThixo. Emva koko baya kuzibonakalisa ukuba bayamthanda kusini na uYehova.
Uyazi ukuba baya kubonisa njani ukuba bayamthanda uYehova?— Ngokwenza oko uThixo afuna bakwenze. Kuza kuba mnandi ngokwenene ukuphila kwiParadesi size sihlale nabantu abathanda uYehova!
Funda IBhayibhile Yakho
^ isiqe. 3 Ukuba ufunda nomntwana, isikhewu senzelwe ukuba unqumame ukuze umvumele aphendule.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Emva koko uThixo wamkhumbula+ uNowa nawo onke amarhamncwa nazo zonke izilwanyana zasekhaya ezazikunye naye emkhombeni,+ waza uThixo wabangela ukuba kudlule umoya phezu komhlaba, aza amanzi aqalisa ukuwutha.+
2 Kwaye yavingcwa imithombo yamanzi anzongonzongo+ namasango ezikhukula+ asemazulwini, zaza zayeka izantyalantyala zemvula yasemazulwini.
3 Yaye aqalisa ukuhla amanzi emhlabeni, aye esihla ngokuhla; ada aphela amanzi ekupheleni kweentsuku ezilikhulu elinamashumi amahlanu.+
4 Kwaza ke ngenyanga yesixhenxe, ngosuku lweshumi elinesixhenxe enyangeni leyo, umkhombe+ wema kwiintaba zeArarati.+
5 Yaye aya ewutha ngokuwutha amanzi de kwayinyanga yeshumi. Ngenyanga yeshumi, ngosuku lokuqala enyangeni leyo, zabonakala iincopho zeentaba.+
6 Kwathi ke ekupheleni kweentsuku ezingamashumi amane uNowa wayivula ifestile+ yomkhombe awayeyenzile.
7 Emva koko wakhupha ihlungulu,+ yaye lazulazula ngaphandle, liquqa libuyelela, de atsha amanzi emhlabeni.
8 Ethubeni wakhupha ihobe+ ukuze abone ukuba amanzi awuthile na phezu komhlaba.
9 Yaye ihobe elo alifumananga ndawo yakuphumza intende yenqina lalo, laza ke labuyela kuye emkhombeni kuba kwakusekho amanzi phezu komhlaba uphela.+ Wolula isandla sakhe, walithabatha waza walingenisa ngaphakathi kuye emkhombeni.
10 Walinda ezinye iintsuku ezisixhenxe, waza walikhupha kwakhona ihobe emkhombeni.
11 Ethubeni ihobe labuya leza kuye malunga nexesha langokuhlwa yaye, khangela! kwakukho igqabi lomnquma+ elisandul’ ukukhiwa emlonyeni walo, waza ke uNowa wazi ukuba amanzi awuthile emhlabeni.+
12 Waza waqhubeka elindile kwakhona ezinye iintsuku ezisixhenxe. Wandula ke walikhupha ihobe, kodwa alibuyelanga kuye kwakhona.+
13 Ngonyaka wamakhulu amathandathu ananye,+ ngenyanga yokuqala, ngosuku lokuqala enyangeni leyo, amanzi ayetshile emhlabeni; yaye uNowa wasisusa isigqubuthelo somkhombe waza akukhangela, wabona ukuba komile phezu komhlaba.+
14 Kwaye ngenyanga yesibini, ngosuku lwamashumi amabini anesixhenxe enyangeni leyo, umhlaba wawusele womile.+
15 Wathetha ke uThixo kuNowa, esithi:
16 “Phuma emkhombeni, wena nomfazi wakho noonyana bakho noomolokazana bakho.+
17 Zonke izidalwa eziphilayo ezikunye nawe zalo lonke uhlobo lwenyama,+ phakathi kwezidalwa eziphaphazelayo+ naphakathi kwezilo+ naphakathi kwazo zonke izinambuzane ezinambuzelayo emhlabeni,+ phuma nazo, njengoko zimele zinyakazele emhlabeni zize ziqhame zande emhlabeni.”+
18 Waphuma ke uNowa, kunye noonyana bakhe+ nomfazi wakhe nabafazi boonyana bakhe.
19 Zonke izidalwa eziphilayo, zonke izinambuzane nazo zonke izidalwa eziphaphazelayo, zonk’ izinto ezinambuzelayo emhlabeni, zaphuma emkhombeni+ ngokweentsapho zazo.
20 Yaye uNowa wamakhela isibingelelo+ uYehova waza wathabatha kwizilo zonke ezihlambulukileyo+ nakwizidalwa zonke eziphaphazelayo+ ezihlambulukileyo, wenza iminikelo etshiswayo esibingelelweni+ eso.
21 UYehova weva ivumba elithozamisayo,+ waza wathi ke uYehova entliziyweni yakhe:+ “Andisayi kuze ndiwuqalekise kwakhona umhlaba+ ngenxa yomntu, kuba intliziyo yomntu ityekele+ ebubini kwasebutsheni bakhe;+ yaye andisayi kuze ndizibethe ngesibetho kwakhona zonke izinto eziphilayo kanye njengoko ndenzile.+
22 Ngayo yonke imihla yobukho bomhlaba, akuyi kuphela ukuhlwayelwa kwembewu nokuvuna, ingqele nobushushu, ihlobo nobusika, imini nobusuku.”+
Yithumele
Yithumele
Genesis 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba Ubusazi?
Kwakutheni ukuze uYosefu achebe ngaphambi kokuba aye kuFaro?
Ngokutsho kwengxelo yeGenesis, uFaro wayalela ukuba ibanjwa elingumHebhere uYosefu, lisiwe kuye ngokukhawuleza ukuze limtolikele amaphupha akhe awayemhlupha. UYosefu wayesele evalelwe entolongweni kangangeminyaka eliqela. Nangona umyalelo kaFaro wawungxamisekile, uYosefu wacheba kuqala. (Genesis 39:20-23; 41:1, 14) Kwaukuba umbhali akhankanye le nto ibonakala ingabalulekanga kangako, kusixelela ukuba wayezazi izithethe zamaYiputa.
Kwakuqhelekile ngabantu bamandulo abanjengamaHebhere ukuba babe neendevu ezinde. Ngokwahlukileyo, “amaYiputa ayekuphela kohlanga lwaseMpuma olwalungazikhulisi iindevu,” ngokutsho kweCyclopedia of Biblical, Theological, and Ecclesiastical Literature kaMcClintock noStrong.
Ngaba kwakuchetywa iindevu kuphela? Imagazini iBiblical Archaeology Review ibonisa ukuba ngokwesiko lwamaYiputa umntu wayefanele azilungise xa esiya kuFaro ngendlela ebeya kuzilungisa ngayo xa esiya etempileni. Ngoko ke, kumele ukuba uYosefu kwafuneka achebe intloko nomzimba wonke.
Ingxelo yeZenzo isixelela ukuba utata kaTimoti wayengumGrike. Ngaba oku kuthetha ukuba wayengowaseGrisi?
Kusenokungathethi oko. Kwiileta zakhe eziphefumlelweyo, xa umpostile uPawulos ethelekisa amaYuda namaGrike wayedla ngokuzibiza ngokuba zingamaGrike zonke iintlanga ezingengomaYuda. (Roma 1:16; 10:12). Esinye sezizathu soko sasikukuba, kummandla awayeshumayela kuwo uPawulos kwakuxhaphake ulwimi lwesiGrike nezithethe zamaGrike.
Ngoobani ekwakusithiwa ngamaGrike mandulo? Ngeminyaka yee-300 ngaphambi kwexesha likaYesu, uIsocrates iciko laseAthene wathetha ngendlela inkcubeko yamaGrike eyayisasazeka ngayo ehlabathini. Wathi ngenxa yoko, “umntu simbiza ukuba ungumGrike hayi kuba ezalelwe eGrisi kodwa ngenxa yokuba efumene imfundo yethu.” Ngoko kusenokwenzeka ukuba utata kaTimoti oweyengengomYuda, nabanye uPawulos awababiza ngokuba ngamaGrike, babengengawo ngokuzalwa, kodwa ngenxa nje yokuba babephila ngendlela yesiGrike.—IZenzo 16:1.
Funda Okungakumbi
“Ncedani, Niliphulaphule Eli Phupha”
Iingxaki ezazikho kwintsapho yakuloYosefu zinesifundo esibalulekileyo kwiintsapho zemitshato yesibini namhlanje.
“Mntwana Wam Oyintanda Nothembekileyo ENkosini”
Yintoni eyabangela ukuba uTimoti ayeke ukuba neentloni kodwa aba ngumKristu obalaseleyo ohambela amabandla?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
6 Ngenani ekhusini, nina nyana bakaBhenjamin, nisuke phakathi kweYerusalem; naseTekowa+ vuthelani isigodlo.+ Naphezu kweBhete-hakerem+ phakamisani umqondiso womlilo; ngenxa yokuba nijongene nentlekele evela ngasemntla, ukuwa okukhulu.+
2 Intombi yaseZiyon ifana nomfazi obukekayo nokhuliswe ephethwe ethe-ethe.+
3 Beza kuyo abalusi nemihlambi yabo. Bamisa iintente zabo nxamnye naye macala onke.+ Badla ngamnye inxalenye yakhe.+
4 Bangcwalise imfazwe nxamnye nayo:+ “Vukani, masinyuke emini emaqanda!”+
“Yeha ke thina, kuba imini ithambekile, kuba amathunzi okuhlwa ayoluka!”
5 “Vukani, masinyuke ebudeni bobusuku size sizonakalise iinqaba zayo zokuhlala.”+
6 Kuba utsho uYehova wemikhosi ukuthi: “Gawulani imithi+ nize niyifumbele iYerusalem umsele wokungqinga.+ Isisixeko esimele siphenduliswe.+ Yingcinezelo kuphela phakathi kwaso.+
7 Njengoko umthombo uwagcina epholile amanzi awo, ngokunjalo nayo ibugcine bupholile ububi bayo. Kuvakala ugonyamelo nokuphangwa kuyo;+ isifo nesibetho ziphambi kobuso bam rhoqo.
8 Lungiseka,+ Yerusalem, ukuze umphefumlo wam ungaphethuki umke kuwe uzothekile;+ ukuze ndingakumisi uyinkangala ephanzileyo, ilizwe elingamiwayo.”+
9 Utsho uYehova wemikhosi ukuthi: “Nakanjani na baya kuyibhikica intsalela kaSirayeli kanye njengomdiliya.+ Buyisa isandla sakho njengalowo uvuna iidiliya emdiliyeni onamasebe anabileyo.”
10 “Ndiya kuthetha ndilumkise bani na, ukuze beve? Khangela! Indlebe yabo ayalukanga, kangangokuba abakwazi ukunikela ingqalelo.+ Khangela! Lona kanye ilizwi likaYehova lilungcikivo kubo,+ lizwi elo bangayoliswayo lilo.+
11 Yaye ndizele ngumsindo kaYehova. Ndidiniwe kukuwubamba.”+
“Wuphalazele phezu komntwana osesitratweni+ naphezu kweqela labafana abangamakholwane ngaxeshanye; kuba nabo baya kubanjwa, indoda kunye nomfazi wayo, indoda endala kunye nalowo uzeleyo yimihla.+
12 Ngokuqinisekileyo nezindlu zabo ziya kunikelwa kwabanye, amasimi nabafazi ngaxeshanye.+ Kuba ndiya kusolula isandla sam nxamnye nabemi belizwe,” utsho uYehova.+
13 “Kuba ukususela koyena mncinane kubo ukusa koyena mkhulu kubo, wonk’ ubani uzenzela inzuzo yokungekho sikweni;+ nokususela kumprofeti ukusa kumbingeleli, ngamnye wenza ngobuxoki.+
14 Kwaye bazama ukukuphilisa ngokulula ukuwa kwabantu bam,+ besithi, ‘Luxolo! Luxolo!’ kungekho luxolo.+
15 Baziva beneentloni na ngenxa yokuba babenze into ecekisekayo?+ Phakathi kwezinye izinto, ngokuqinisekileyo abaziva beneentloni; kwaye abakhange bazive bethotyiwe.+ Ngoko ke baya kuwa phakathi kwabo bawayo;+ ngexesha endimele ndibaphendulise ngalo baya kukhubeka,” utsho uYehova.
16 Utsho uYehova ukuthi: “Yimani ngxi ezindleleni, nize nibone, nibuzise ngeendlela zakudala, apho ngoku, ikhoyo indlela elungileyo;+ nize nihambe kuyo,+ niyifumanele ukonwaba imiphefumlo yenu.”+ Kodwa bathi: “Asizi kuhamba.”+
17 “Kwaye ndanivelisela abalindi,+ ‘Nikelani ingqalelo kwisandi sesigodlo!’”+ Kodwa bahlala besithi: “Asizi kunikela ngqalelo.”+
18 “Ngoko ke yivani, nina zintlanga! Nize nazi, nina ndibano, oko kuya kuba phakathi kwabo.
19 Phulaphula, mhlaba! Yabona, ndisizisela intlekele esi sizwana+ njengesiqhamo seengcamango zaso,+ kuba asinikelanga ngqalelo kuwo amazwi am; nomthetho wam—sawugatya.”+
20 “Kubaluleke ngantoni na kum ukuzisa kwenu intlaka yokuqhumisa yaseShebha+ nengcongolo yeziqholo elungileyo evela kwilizwe elikude? Umnikelo wenu otshiswa kuphele awukholisi,+ nemibingelelo yenu ayindikholisi.”+
21 Ngoko ke utsho uYehova ukuthi: “Yabona, ndisibekela isikhubekiso+ esi sizwana, yaye ngokuqinisekileyo siya kukhubeka kuso, ooyise noonyana xa bebonke; ummelwane neqabane lakhe—baya kutshabalala.”+
22 Utsho uYehova ukuthi: “Khangela! Kuya kuphuma isizwana kwilizwe lasemntla, kuvuswe uhlanga olukhulu luvela kweyona mimandla ithe qelele yomhlaba.+
23 Baya kubamba isaphetha nentshuntshe.+ Bakhohlakele, yaye abayi kuba nalusizi. Ilizwi labo liya kugquma njengolwandle,+ kwaye baya kukhwela amahashe.+ Baya kuma ngokolungelelwano lwedabi njengendoda yemfazwe nxamnye nawe, ntombi yaseZiyon.”+
24 Siyivile ingxelo engabo. Ziwile izandla zethu.+ Sibandezelekile, yaye sinenimba enjengaleyo yomfazi ozalayo.+
25 Musa ukuphuma uye entsimini, ungahambi nasendleleni; kuba kukho ikrele lotshaba, kukho ukothuka macala onke.+
26 Ntombi yabantu bam, bhinqa irhonya+ uze uzibhuqabhuqe eluthuthwini.+ Ukuzila kwakho kwenze kube njengokonyana okukuphela kwakhe, isijwili sobukrakra;+ ngenxa yokuba siya kufikelwa ngumphangi ngequbuliso.+
27 “Ndikwenze umvavanyi wesinyithi phakathi kwabantu bam, lowo ufuna ngokucokisekileyo; uze uyiphawule kwaye uyihlolisise indlela yabo.+
28 Bonke bangabona bantu baneenkani,+ bahambahamba njengabanyelisi+—ubhedu nentsimbi. Bonke bayonakalisa.+
29 Iimfutho+ zitshile. Emlilweni wazo kuphuma ilothe.+ Baqhubeka beyisulungekisela ilize, nabo babi abahlulwanga.+
30 Ngokuqinisekileyo abantu baya kubabiza ngokuba yisilivere egatyiweyo,+ kuba uYehova ubagatyile.”+
Yithumele
Yithumele
Yeremiya 6
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=24&Chapter=6&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D6%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
JULAYI 1, 2014
ERASHIYA
INkundla YaseYurophu Yamalungelo Abantu Ithethelela Ilungelo LamaNgqina KaYehova AseRashiya Lokuhlanganisana
NgoJuni 26, 2014, iNkundla YaseYurophu Yamalungelo Abantu igwebe ngelithi amaNgqina kaYehova anelungelo lokuhlanganisana ukuze anqule engakhange aphazanyiswe ngabasemagunyeni baseRashiya. Kwesi sigwebo siye sawiswa, le Nkundla ifumanise ukuba iRashiya ayiwuthobelanga umthetho wokunika abantu isidima sabo, ukhuseleko kunye nowenkululeko yokucinga, eyesazela neyonqulo xa amapolisa elo ambonzeleka ngobusuku buka-Aprili 12, 2006 aza aphazamisa inkonzo yamaNgqina.
Ngobo busuku, amaNgqina kaYehova ebehlanganisene ukuze aqhube inkonzo yonyaka nonyaka yokukhumbula ukufa kukaYesu Kristu. Amabandla amabini aseMoscow aqesha iholo yesikolo yaye ayelindele abantu abangaphezu kwabayi-400. Kuthe kusaqhutywa le nkonzo, kwafika amapolisa ajongene noqhankqalazo ngeemoto ezilishumi neekhombi ezimbini, ehamba namanye amapolisa ajongene neemeko eziyingozi namanye amapolisa amaninzi aqhelekileyo. Akhawuleza arhangqa isakhiwo aza aphazamisa inkonzo engenayo nemvume yokwenza oko. Athi makuphume wonk’ umntu kuloo holo, ayigqogqa, athatha uncwadi lwethu aza abamba namadoda ayi-14 ayelapho awasa emapoliseni ngenkani. Kwathi kusenjalo kwathunyelwa igqwetha elaliza kunceda la madoda. Amapolisa alimpampatha, aliwisa, alikhomba ngemel’ emqaleni aza athi ukuba nje likhe lafaka isimangalo ngale meko yenzekileyo, intsapho yalo iza kwehlelwa zizinto ezibuhlungu. La madoda akhululwa emva kwesithuba esingangosuku aza abuyela emakhayeni awo.
UNikolay Krupko namanye amaNgqina amathathu ebebanjiwe, amangalela la mapolisa kuba eye aphazamisa inkonzo ngokungekho semthethweni. Alithatha eli tyala alisa kwiNkundla YaseYurophu Yamalungelo Abantu ngoJuni 2007, emva kokuba likhatyiwe yiNkundla YeNgingqi YaseLyublino neNkundla YeSixeko SaseMoscow.
Kwisigwebo sikaKrupko namanye amaNgqina nxamnye neRashiya esiwiswe ngoJuni 26, iNkundla YaseYurophu Yamalungelo Abantu yathi: “Umthetho wale Nkundla uthi nokuba abasemagunyeni abakhange baziswe ngabantu abaza kuhlanganisana kwindawo kawonke wonke, ukuba nje abaququzeleli abakhange benze nto eza kuba yingozi ebantwini, amapolisa akamele angenelele kuba ‘loo nto inxamnye nedemokrasi.’ . . . Lo mthetho usebenza kakuhle kule meko, ngoba amaNgqina akakhange abe sisiphazamiso okanye abe yingozi nangayiphi na indlela ebantwini xa ebezibambele inkonzo yawo. Yayingekho semthethweni into yokuba amapolisa aphazamise inkonzo yamaNgqina, awabambe aze awavalele, nakuba abasemagunyeni besithi abakhange baziswe kwangethuba ngale nkonzo.”
Esi sisigwebo sesine esiwiswa nxamnye neRashiya ngamalungelo amaNgqina kaYehova. Ngo-2007 kwityala likaKuznetsov nabanye nxamnye neRashiya, iNkundla YaseYurophu Yamalungelo Abantu yayigweba iRashiya ngelithi iphazamise inkonzo yamaNgqina azizithulu aseChelyabinsk ngokungekho semthethweni. Ngo-2010 le Nkundla yaphinda yagweba kwityala lamaNgqina kaYehova aseMoscow nxamnye neRashiya apho iOfisi Yomtshutshisi YaseMoscow yawavala amaNgqina kaYehova ekubeni abe yinkonzo ebhalisiweyo, naso esi senzo sasingekho semthethweni. Ngo-2013 le Nkundla yaphinda yagweba iRashiya kwityala lika-Avilkina nabanye, abathathelwa iingxelo zabo zonyango ngokungekho mthethweni yiOfisi Yomtshutshisi kwisixeko saseSt. Petersburg.
Izigwebo zeNkundla YaseYurophu Yamalungelo Abantu zibonisa ukuba iRashiya iye ayawahlonela amalungelo abantu abhalwe kwakumgaqo-siseko wayo kwiinzame zayo zokuwacim’ igama amaNgqina kaYehova aseRashiya.


text:
Ngaba AmaNgqina KaYehova Ayakholelwa KuYesu?
Ewe. Siyakholelwa kuYesu owathi: “
Ndim indlela nenyaniso nobomi. Akukho bani uzayo kuBawo ngaphandle kokuza ngam.” (Yohane 14:6) Sikholelwa ukuba uYesu weza emhlabeni esuka ezulwini waza wasifela njengomntu ongenasono. (Mateyu 20:28) Ukufa nokuvuka kwakhe kwabangela ukuba abo banokholo kuye bakwazi ukufumana ubomi obungunaphakade. (Yohane 3:16) Okunye esikukholelwayo kukuba ngoku uYesu nguKumkani wasemazulwini kwaye kungekudala uza kudala uxolo emhlabeni wonke. (ISityhilelo 11:15) Kodwa ke, siyamkholelwa uYesu xa esithi: “
UBawo mkhulu kunam.” (Yohane 14:28) Ngeso sizathu asimnquli uYesu, kuba akanguye uThixo uSomandla.
Funda Okungakumbi
Ngubani UYesu Kristu?
Funda ukuba kwakutheni ukuze uYesu afe, yintoni intlawulelo, nokuba wenza ntoni ngoku.
Ngaba Abaphengululi Bayakholelwa Ukuba UYesu Wayekho?
Funda enoba bayakholelwa ukuba uYesu wayengumntu wokwenyani kusini na.
UYesu Noyise Banye Ngayiphi Indlela?
Funda ngendlela uThixo nonyana wakhe abohlukene ngayo.


text:
IMBONISELO (YOKUFUNDISA) JANUWARI 2017
Le magazini inamanqaku aza kufundwa ukususela nge-27 KaFebruwari ukuya kwi-2 Ka-Aprili, 2017.
Bazinikela Bengaqhutywa Mntu
Oodade abaninzi abaye bakhonza kumazwe asemzini babethandabuza ekuqaleni. Basiqwebe njani isibindi? Yintoni abayifundileyo ngokukhonza kumazwe asemzini?
“Kholosa NgoYehova, Wenze Okulungileyo”
UYehova uyakuvuyela ukusenzela izinto esingakwazi ukuzenza. Kodwa ulindele ukuba nathi senze umzamo. Umxholo wonyaka ka-2017 usinceda njani kulo mba?
Sixabise Isipho Osinikiweyo Senkululeko Yokuzikhethela
Yintoni inkululeko yokuzikhethela kwaye iBhayibhile ifundisa ntoni ngayo? Unokuyihlonela njani inkululeko yokuzikhethela yabanye abantu?
Kutheni Kufuneka Sithozame?
Yintoni ukuthozama, kwaye kudibana njani nokuthobeka? Kutheni kubalulekile ukuthozama?
Unako Ukuthozama Kwanaxa Kunzima Ukwenjenjalo
Sinokuhlala njani sithozamile xa iimeko zethu zitshintsha, xa sigxekwa okanye sinconywa naxa singaqinisekanga ngengomso?
‘Ezi Zinto Zidlulisele Kubantu Abathembekileyo’
Abazalwana abakhulileyo banokubanceda njani abaselula bathwale iimbopheleleko ezingakumbi? Abaselula banokubonisa njani ukuba bayabaxabisa abo bebekhokela kangangeminyaka?
Ngaba Ubusazi?
Ngamaxesha okubhalwa kweBhayibhile, umlilo wawuphathwa njani xa kusiyiwa kwenye indawo?


text:
Iimbalasane Zonyaka Odlulileyo
UYehova uThixo waphefumlela umprofeti uIsaya ukuba aprofete athi: “Esikhundleni sobhedu ndiya kuzisa igolide, esikhundleni sentsimbi ndizise isilivere, esikhundleni somthi ubhedu, esikhundleni samatye intsimbi.” (Isa. 60:17) Kulo nyak’ uphelileyo, sizibonele ngokwethu ukuzaliseka kwesi siprofeto. Kanye njengokuba ukususa into engekho mgangathweni uze ubeke esemgangathweni kubonisa ukuphucuka, nawo amaNgqina kaYehova aye azibonela ukuphuculwa kwemicimbi yentlangano kweli xesha lesiphelo.—Mat. 24:3.
KWELI CANDELO
Umsebenzi Uyakhawuleza EWarwick
Khawufunde ngezinto ezicwayitisayo xa bekusakhiwa ikomkhulu lehlabathi lamaNgqina kaYehova.
ISebe Lokwakha Nelenza Iiplani Ehlabathini Lonke
Eli sebe litsha linomsebenzi omninzi kakhulu wokukhawulezisa umsebenzi wokwakha izakhiwo ezingaphezulu kwe-13 000.
IBhayibhile Eyomeleleyo
Uhlelo luka-2013 leNguqulelo Yehlabathi Elitsha YeZibhalo Ezingcwele inomtsalane yaye yomelele.
Eyona Ntlanganiso Inkulu YamaNgqina KaYehova
Abona bantu bakhe babaninzi bahlanganisana kwintlanganiso yonyaka ye-129 yeWatch Tower Bible and Tract Society of Pennsylvania.
Kunikezelwa Isebe LaseSri Lanka
Ucwangciso lwaluqhutywa kusetyenziswa ubuxhakaxhaka bokufota obusebenza ngeintanethi.
Ingxelo Yezomthetho
AmaNgqina kaYehova asaqhubeka elwela ilungelo lawo lenkululeko yonqulo.
Amagqabantshintshi—Iindaba Ezivela Ehlabathini Lonke
Yintoni eyabangela amantombazana amabini aseGeorgia anikele ngemali eyayibekelwe ukuthenga iselfowuni?
“Sibone Izinto Ezingaqhelekanga”
Zeziphi iziganeko zale mihla ezinokufaniswa nemimangaliso yemihla kaYesu?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
7 Eyakhe indlu uSolomon wayakha iminyaka elishumi elinesithathu,+ kangangokuba wayigqiba yonke eyakhe indlu.+
2 Kwaye wakha iNdlu yeHlathi laseLebhanon+ ubude bayo buziikubhite ezilikhulu, kwaye ububanzi bayo buziikubhite ezingamashumi amahlanu, yaye ukuphakama kwayo kuziikubhite ezingamashumi amathathu, phezu kwezintlu ezine zeentsika zomsedare; yaye kwakukho imiqadi+ yomsedare phezu kweentsika.
3 Yaye yayifulelwe ngamaplanga omsedare+ phezu kwezixhaso zophahla ezaziphezu kweentsika ezingamashumi amane anesihlanu. Zazilishumi elinesihlanu kuluhlu.
4 Kwiifestile ezinamanqwanqwa, kwakukho izintlu ezintathu, yaye kwakukho imbobo yokungenisa ukukhanya+ malunga nembobo yokungenisa ukukhanya kwimiqolo emithathu.
5 Yaye yonke iminyango nemigubasi yayizizikwere ezenziwe ngamanqwanqwa,+ nangaphambi kwembobo yokungenisa ukukhanya malunga nembobo yokungenisa ukukhanya kwimiqolo emithathu.
6 Kwaye iVeranda yeeNtsika wayenza yaziikubhite ezingamashumi amahlanu ubude bayo, neekubhite ezingamashumi amathathu ububanzi bayo; kwaye enye iveranda yayiphambi kwazo ineentsika nesigubungelo phambi kwazo.
7 Ke yona iVeranda yeTrone+ apho wayegwebela khona, wenza iveranda yokugwebela;+ yaye bayigubungela ngomsedare ukususela emgangathweni kuse emiqadini.+
8 Ngokuphathelele indlu yakhe apho wayeza kuhlala khona, kwenye intendelezo,+ yayikude endlwini eseVerandeni. Yasetyenzwa kwangokunjalo. Yaye kwakukho indlu eyayifana nale Veranda awayakhela intombi kaFaro,+ uSolomon awayeyithathile.
9 Zonke ezi yayizezamatye exabiso+ elikhulu ngokwemilinganiselo, eqingqiwe, esarhwe ngeesarha zamatye, ngaphakathi nangaphandle, ukususela kwisiseko kuse kumqukumbelo wodonga, nangaphandle ukuya kufikelela kwintendelezo enkulu.+
10 Kwaye amatye exabiso elikhulu awayebekwe njengesiseko ayengamatye amakhulu, amatye aziikubhite ezilishumi, namatye aziikubhite ezisibhozo.
11 Yaye phezulu kwakukho amatye exabiso elikhulu ngokomlinganiselo, eqingqiwe, nomsedare.
12 Ke intendelezo enkulu, yayijikelezwe zizintlu ezintathu+ zamatye aqingqiweyo noluhlu lwemiqadi yomsedare; kwaba njalo nangentendelezo engaphakathi+ yendlu kaYehova,+ neveranda+ yendlu.
13 Yaye uKumkani uSolomon wathumela ukuba kulandwe uHiram+ eTire.
14 Wayengunyana womfazi ongumhlolokazi wesizwe sakwaNafetali, kwaye uyise wayeyindoda yaseTire,+ esebenza ngobhedu;+ yaye wayezele bubulumko nokuqonda+ ekwazi nokwenza lonke uhlobo lomsebenzi wobhedu. Ngako oko weza kuKumkani uSolomon waza waqalisa ukwenza wonke umsebenzi wakhe.
15 Wandula ke watyhida iintsika ezimbini zobhedu,+ ukuphakama kwayo kwentsika nganye kuziikubhite ezilishumi elinesibhozo, nomtya weekubhite ezilishumi elinesibini wawuza kulinganisa ukujikeleza ntsika nganye yezimbini.+
16 Yaye wenza iingqukuva ezimbini ukuze azibeke kumphezulu weentsika, zityhidwe ngobhedu.+ Ukuphakama kwenye ingqukuva kwakuziikubhite ezintlanu, nokuphakama kwenye ingqukuva kwakuziikubhite ezintlanu.
17 Kwakukho umnatha ophinyeneyo, isihombiso esiphotheneyo,+ kwiingqukuva ezazikumphezulu weentsika;+ zisixhenxe kwenye ingqukuva, zisixhenxe nakwenye ingqukuva.
18 Yaye waqhubeka wenza iirharnati nezintlu ezimbini ezijikelezileyo phezu komnatha ophinyeneyo ukuze zigubungele iingqukuva ezazikumphezulu weentsika; yaye wenza oko nakwenye ingqukuva.+
19 Yaye iingqukuva ezaziphezu kweentsika zeveranda zazimilise okwenyibiba,+ ziziikubhite ezine.
20 Kwaye iingqukuva zaziphezu kweentsika ezimbini, naphezulu ecaleni ngokusondele esiswini esasayame kumnatha ophinyeneyo; yaye kwakukho iirharnati+ ezingamakhulu amabini kwizintlu macala onke phezu kwengqukuva nganye.
21 Wamisa iintsika+ zeveranda+ yetempile. Ngoko wamisa intsika yasekunene waza wayibiza ngokuba nguYakin igama layo, wandula ke wamisa intsika yasekhohlo waza wayibiza ngokuba nguBhohazi igama layo.
22 Yaye umphezulu weentsika wawumilise okwenyibiba. Wagqitywa umsebenzi weentsika.
23 Wenza ulwandle olutyhidiweyo+ oluziikubhite ezilishumi ukususela kolunye udini lwalo kuse kolunye udini, lusisazinge macala onke; nokuphakama kwalo kwakuziikubhite ezintlanu, yaye kwakuthabatha ulutya oluziikubhite ezingamashumi amathathu ukulujikeleza macala onke.+
24 Kwaye kwakukho izihombiso+ ezimilise okwethangazana+ ngaphantsi kodini lwalo macala onke, zilurhangqile, zilishumi kwikubhite, ziluvingcile ulwandle macala onke,+ ngezintlu ezimbini zezihombiso ezimilise okwethangazana ezityhidwe ngomtyhido walo.
25 Lwalumi phezu kweenkunzi zeenkomo ezilishumi elinesibini,+ ezintathu zijonge ngasentla, nezintathu zijonge ngasentshona, ezintathu zijonge ngasezantsi, ezintathu zijonge ngasempuma; yaye ulwandle lwalungasentla phezu kwazo, kwaye imiva yazo zonke yayijonge ngasesazulwini.+
26 Kwaye ubungqingqwa balo babungangobubanzi besandla;+ yaye udini lwalo lwalwenziwe lwanjengodini lwendebe, intyatyambo yenyibiba.+ Lwalunokuqulatha umlinganiselo weebhate+ ezingamawaka amabini.+
27 Waqhubeka wenza iinqwelwana zobhedu ezilishumi,+ ubude bayo nganye yezo nqwelwana buziikubhite ezine, yaye ububanzi bayo buziikubhite ezine, kwaye ukuphakama kwayo kuziikubhite ezintathu.
28 Ezi nqwelwana zazenziwe ngolu hlobo: zazinamacala, kwaye la macala ayephakathi kwemivalo enqamlezileyo.
29 Emacaleni awayephakathi kwemivalo enqamlezileyo kwakukho iingonyama,+ iinkunzi zeenkomo+ neekherubhi,+ yaye kwakunjalo phezu kwemivalo enqamlezileyo. Ngaphezulu nangasentla kweengonyama neenkunzi zenkomo kwakukho izidanga+ ezijingayo.
30 Yaye kwakukho amavili obhedu amane kwinqwelwana nganye, ineeasi zobhedu; kwaye yayixhaswe ziimbombo zayo ezine. Ngaphantsi kwesitya kwakukho izixhaso, zihonjiswe ngezidanga ezityhidiweyo zinqamlezile kuso ngasinye.
31 Umlomo wayo ukusuka ngaphakathi ukusa kwizixhaso naphezulu wawuziikubhite [?]; yaye umlomo wayo wawusisazinge, wenziwe ngokwenziwa kwesiphatho esiyikubhite enye enesiqingatha, naphezu komlomo wayo kwakukho imikrolo. Kwaye amacala ayo ayesisikwere, engesosazinge.
32 Namavili amane ayesezantsi kwamacala, nezixhaso zamavili zazingakwinqwelwana; yaye ukuphakama kwevili ngalinye kwakuyikubhite enye enesiqingatha.
33 Ukwenziwa kwamavili kwakunjengokwenziwa kwevili lenqwelo.+ Izixhaso zawo neefeleni zawo nezipeki zawo neenafu zawo, zonke zazityhidiwe.
34 Kwakukho izixhaso ezine neembombo ezine kwinqwelwana nganye; izixhaso zayo zazidibene nenqwelwana.
35 Kwaye kumphezulu wenqwelwana kwakukho isiphatho sisisiqingatha sekubhite ukuphakama, sisisazinge macala onke; yaye kumphezulu wenqwelwana amacala ayo ayedibene nayo.
36 Ngapha koko, phezu kweepleyiti zamacala ayo wakrola+ iikherubhi, iingonyama nemithi yesundu ngokwendawo evulekileyo yayo nganye, nezidanga macala onke.+
37 Wazenza iinqwelwana ezilishumi;+ zazibunjwe ngendlela enye, zinomlinganiselo omnye,+ zinembonakalo enye.
38 Wenza izitya ezilishumi+ zobhedu. Ngasinye sazo sasinokuqulatha amashumi amane omlinganiselo weebhate. Sitya ngasinye sasiziikubhite ezine. Kwakukho isitya esinye phezu kwenqwelwana nganye yeenqwelwana ezilishumi.
39 Wandula ke wabeka iinqwelwana ezintlanu ngasekunene kwendlu, nezintlanu ngasekhohlo kwendlu;+ yaye ulwandle walubeka ngasekunene kwendlu ngasempuma, ukuya ngasezantsi.+
40 Kwaye uHiram+ wenza izitya+ nemihlakulo+ nezitya zokufefa.+ Ekugqibeleni uHiram wagqiba+ ukuwenza wonke umsebenzi awayewenzela uKumkani uSolomon ngokuphathelele indlu kaYehova:
41 Iintsika ezimbini+ neengqukuva ezimile okwesitya+ ezaziphezu kweentsika ezimbini neminatha emibini+ ephinyeneyo yokugubungela iingqukuva ezimbini ezaziphezu kweentsika,
42 neerharnati zeminatha ephinyeneyo engamakhulu amane,+ nezintlu ezimbini zeerharnati zeminatha ephinyeneyo ngaminye, yokugubungela iingqukuva ezimbini ezimile okwesitya ezaziphezu kweentsika;
43 neenqwelwana ezilishumi+ nezitya ezilishumi+ eziphezu kwezo nqwelwana,
44 nolwandle+ olunye neenkunzi zeenkomo ezilishumi elinesibini eziphantsi kolwandle;+
45 neenkonkxa nemihlakulo nezitya nayo yonke le mpahla yendlu+ kaYehova, uHiram awayenzela uKumkani uSolomon ngobhedu olukhazimlisiweyo.
46 Ukumkani wazityhida emhlabeni wodongwe kwiSithili saseYordan,+ phakathi kweSukoti+ neTsaretan.+
47 USolomon wayeka yonke impahla+ ingalinganiswanga ngenxa yobuninzi obungaqhelekanga.+ Ubunzima bobhedu babungaqinisekiswanga.+
48 Kwaye uSolomon wenza zonke iimpahla zendlu kaYehova, isibingelelo+ segolide netafile+ yegolide ekwakukho kuyo isonka sokubonisa,
49 neziphatho zezibane,+ ezihlanu ngasekunene nezihlanu ngasekhohlo phambi kwelona gumbi lingaphakathi, zegolide esulungekileyo,+ neentyatyambo+ nezibane+ nezifinyiso,+ zegolide,
50 nezitya nezicima-mlilo+ nezitya zokufefa+ neendebe+ neengcedevu,+ zegolide esulungekileyo, nezisekelo zeengcango+ zendlu ephakathi, oko kukuthi, eYona Ngcwele, nezeengcango+ zendlu yetempile,+ zegolide.
51 Ekugqibeleni wonke umsebenzi uKumkani uSolomon awayemele awenze ngokubhekisele kwindlu kaYehova wagqitywa;+ kwaye uSolomon waqalisa ukuzisa izinto ezenziwa ngcwele nguDavide uyise;+ isilivere negolide neempahla wazibeka kubuncwane bendlu kaYehova.+
Yithumele
Yithumele
1 Kumkani 7
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=7&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D7%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Wandula ke wabenzela umzekeliso ngokubhekisele kwimfuneko yokuba basoloko bethandaza bangayeki,+
2 esithi: “Kwisixeko esithile kwakukho umgwebi owayengamoyiki uThixo, engahloneli mntu.
3 Kodwa kwakukho umhlolokazi kweso sixeko owayehlala esiya+ kuye, esithi, ‘Qinisekisa ukuba umthetho uphumeza okusesikweni nxamnye notshaba lwam.’
4 Kwaba mzuzu engavumi, kodwa kamva waqiqa ngelithi, ‘Nangona ndingamoyiki uThixo, ndingahloneli namntu,
5 noko ke, ngenxa yokuba lo mhlolokazi eqhubeka endikhathaza,+ ndiza kuqinisekisa ukuba okusesikweni kuyaphunyezwa khon’ ukuze angahlali esiza aze andiqobe+ andigqibe.’”
6 Yandula ke iNkosi yathi: “Khanive okwathethwa ngumgwebi, engenabulungisa enjalo!
7 Ngokuqinisekileyo, ngoko, akayi kuthi na uThixo abangele ukuba okusesikweni+ kwenziwe kwabo banyuliweyo bakhe abadanduluka kuye imini nobusuku, kwanakuba enokuzeka kade umsindo+ ngabo?
8 Ndithi kuni, Uya kubangela ukuba okusesikweni kwenziwe kubo ngokukhawuleza.+ Noko ke, xa uNyana womntu efika, uya kulufumana ngokwenene na ukholo emhlabeni?”
9 Ke kaloku wathetha lo mzekeliso kwanakwabathile ababezithemba ukuba bangamalungisa+ nababebagqala abanye njengabangento:+
10 “Abantu ababini benyuka baya etempileni ukuya kuthandaza, omnye ingumFarisi, omnye ingumqokeleli werhafu.
11 UmFarisi wema+ waza waqalisa ukuthandaza+ ezi zinto kuye ngokwakhe esithi, ‘Owu Thixo, ndiyabulela kuwe kuba ndingekho njengabanye abantu, abaphangi, abangemalungisa, abakrexezi, okanye kwanalo mqokeleli werhafu.+
12 Ndizila ukutya kabini ngeveki, ndinikela isishumi kuzo zonke izinto endizizuzayo.’+
13 Ke yena umqokeleli werhafu wayemi mgama engathandi kwanokuphakamisela amehlo akhe ngasezulwini, ezibetha isifuba,+ esithi, ‘Owu Thixo, yiba nobabalo kum mna moni.’+
14 Ndithi kuni, Lo mntu wehla ukuya ekhayeni lakhe engqineke elilungisa ngakumbi+ kunalowa umntu; kuba wonk’ ubani oziphakamisayo uya kuthotywa, kodwa lowo uzithobayo uya kuphakanyiswa.”+
15 Ke kaloku abantu bamzisela kwaneentsana zabo ukuze azichukumise; kodwa bebona oku abafundi babakhalimela.+
16 Noko ke, uYesu wazibizela kuye ezo ntsana, esithi: “Bayekeni abantwana abaselula beze kum, ningabaleli. Kuba ubukumkani bukaThixo bobabo banjalo.+
17 Inene ndithi kuni, Nabani na ongabamkeliyo ubukumkani bukaThixo njengomntwana oselula akasayi kuze angene kubo.”+
18 Waza umlawuli othile wambuza, esithi: “Mfundisi Olungileyo, ndenze ntoni na ukuze ndibudle ilifa ubomi obungunaphakade?”+
19 UYesu wathi kuye: “Kutheni undibiza ngokuthi olungileyo? Akukho bani ulungileyo, ngaphandle komnye, uThixo.+
20 Uyayazi imiyalelo,+ ‘Uze ungakrexezi,+ Uze ungabulali,+ Uze ungebi,+ Uze unganikeli bungqina bobuxoki,+ Beka uyihlo nonyoko.’”+
21 Ngoko wathi: “Zonke ezi zinto ndiye ndazigcina ukususela ebutsheni bam.”+
22 Ekuvile oko, uYesu wathi kuye: “Kusekho into enye oyisweleyo: Thengisa zonke izinto onazo, wabele amahlwempu, yaye uya kuba nobuncwane emazulwini; uze ube ngumlandeli wam.”+
23 Akuva oku, waba buhlungu ngokunzulu, kuba wayesisityebi kakhulu.+
24 UYesu wakhangela kuye waza wathi: “Hayi indlela ekuya kuba nzima ngayo ngabo banemali ukungena ebukumkanini bukaThixo!+
25 Enyanisweni, kulula ngakumbi ngenkamela ukuphumela entunjeni yenaliti yokuthunga kunokuba isityebi singene ebukumkanini bukaThixo.”+
26 Abo bakuvayo oku bathi: “Ngubani na ke onako ukusindiswa?”
27 Wathi: “Izinto ezingenakwenzeka kubantu zinokwenzeka kuThixo.”+
28 Kodwa uPetros wathi: “Khangela! Sishiye izinto zethu saza sakulandela.”+
29 Wathi kubo: “Inene ndithi kuni, Akukho bani ushiye indlu okanye umfazi okanye abantakwabo okanye abazali okanye abantwana ngenxa yobukumkani bukaThixo+
30 ongayi kufumana okungakumbi izihlandlo ezininzi kwesi sihlandlo sexesha, nakwinkqubo yezinto ezayo ubomi obungunaphakade.”+
31 Wandula ke wathabathela bucala abalishumi elinesibini waza wathi kubo: “Khangelani! Siyenyuka siya eYerusalem, yaye zonke izinto ezibhalwe ngabo abaprofeti+ mayela noNyana womntu ziya kuzaliseka.+
32 Ngokomzekelo, uya kunikelwa kubantu beentlanga yaye kuya kuhlekiswa+ ngaye aze aphathwe ngokusa+ kwaye atshicelwe;+
33 yaye emva kokumtyakatya+ baya kumbulala,+ kodwa ngomhla wesithathu uya kuvuka.”+
34 Noko ke, abayifumananga intsingiselo yayo nayiphi na yezi zinto; kodwa eli lizwi lalifihlakele kubo, yaye babengazazi izinto azitshoyo.+
35 Ke kaloku njengoko wayesondela eYeriko umntu othile oyimfama wayehleli ecaleni kwendlela engqiba.+
36 Ngenxa yokuba weva isihlwele sidlula wabuza oko kusenokuba kuthetha kona oku.
37 Bamxelela bathi: “Kudlula uYesu umNazarete!”+
38 Ngako oko wadanduluka, esithi: “Yesu, Nyana kaDavide, yiba nenceba kum!”+
39 Baza abo babehamba ngaphambili bamxelela kabukhali ukuba athi cwaka, kodwa waqhubeka ekhwaza kakhulu ngakumbi esithi: “Nyana kaDavide, yiba nenceba kum.”+
40 Wandula ke uYesu wema ngxi waza wayalela ukuba loo mntu aziswe kuye.+ Emva kokuba esondele, uYesu wambuza wathi:
41 “Ufuna ukuba ndikwenzele ntoni na?”+ Wathi: “Nkosi, ndenze ndiphinde ndibone.”+
42 Ngoko uYesu wathi kuye: “Buya ubone; ukholo lwakho lukuphilisile.”+
43 Yaye ngephanyazo wabuya wabona,+ waza wamlandela, ezukisa uThixo.+ Bonke abantu, bakukubona oku, bamdumisa uThixo.
Yithumele
Yithumele
Luka 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg